GBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\n‘Yehowa mele wɔwɔm blewu le eƒe ŋugbedodowo dziwɔwɔ me o; ke boŋ dzie wògbɔ ɖi.’—PETRO II, 3:9.\n1. Nunana si ɖeke mesɔ kplii o kae Yehowa tsɔ ɖo amegbetɔwo ŋkume?\nYEHOWA tsɔ nane si ame bubu aɖeke mate ŋu ana mí o la ɖo mía ŋkume. Enye nu xɔasi lédziname aɖe, ke hã womate ŋu aƒlee kple ga alo wòasu ame si le eya ŋutɔ ƒe agbagbadzedze ɖeɖeko ta o. Nusi wòtsɔ ɖo mía ŋkume lae nye agbe mavɔ ƒe nunana—eye le mía dometɔ akpa gãtɔ gome la, anye agbenɔnɔ tegbee le paradisonyigba dzi. (Yohanes 3:16) Dzidzɔ ka gbegbee nye si ema anye! Ɣemaɣi la, nusiwo hea konyifafa geɖe vɛ na mí—fuléle, ŋutasesẽ, hiãkame, nuvlowɔwɔ, dɔléle, kple ku gɔ̃ hã maganɔ anyi o. Amewo anɔ anyi le ŋutifafa kple ɖekawɔwɔ deblibo me le Mawu ƒe Fiaɖuƒe si aɖu dzi le lɔlɔ̃ me la te. Aleke gbegbee Paradiso ma le mía dzromee nye si!—Yesaya 9:5, 6; Nyaɖeɖefia 21:4, 5.\n2. Nukatae Yehowa mekpɔ ɖe Satana ƒe xexea ɖa haɖe o?\n2 Yehowa ŋutɔ hã le mɔ kpɔm na ɣeyiɣi si wòana anyigba la nazu Paradiso la vevie. Ana wòazui nyateƒe, elabena enye amesi lɔ̃a dzɔdzɔenyenye kple ʋɔnu dzɔdzɔe dɔdrɔ̃. (Psalmo 33:5) Medoa dzidzɔ aɖeke nɛ be wòanɔ xexe si metsɔa ɖeke le eƒe gɔmeɖose dzɔdzɔewo me o, xexe si lé fu eƒe gɔmeɖoseawo gɔ̃ hã, si doa vlo eƒe dziɖulanyenye hetia eƒe amewo yome la kpɔm o. Ke hã susu nyuiwo li siwo tae mekpɔ ɖe Satana ƒe xexe vɔ̃ɖi la ɖa haɖe o ɖo. Susu mawo ku ɖe nya siwo fɔ ɖe te tso eƒe dzedze anye xexeame katã dziɖula ŋu la ŋuti. Le nya siawo gbɔ kpɔkpɔ me la, Yehowa le nɔnɔme vevi nyoameŋu aɖe, si ame geɖe meɖena fiana egbea o la ɖem fia—eyae nye dzigbɔɖi.\n3. (a) Hela kple Hebri gbe me nya si gɔme woɖe le Biblia me be “dzigbɔɖi” la gɔme ɖe? (b) Nyabiase kawo ŋue míade ŋugble le fifia?\n3 Helagbe me nya aɖe li, si gɔme woɖe le New World Translation Biblia me zi etɔ̃ be “dzigbɔɖi.” Efia le nyaa ŋutɔŋutɔ nu be “woaɖu ame ƒe gbɔgbɔ dzi ɣeyiɣi didi,” eyata woɖea egɔme zi geɖe be “dzigbɔgbɔ blewu,” eye woɖe egɔme zi ɖeka be “dzigbɔɖeanyi.” Susu ɖeka aɖe dze le Hela kple Hebri gbe me nya si gɔme woɖe be “dzigbɔɖi” la me, eyae nye dzidodo kple mayɔmayɔ ɖe dzikudodo ŋu. Aleke Yehowa ƒe dzigbɔgbɔɖi ɖe vi na míi? Nusɔsrɔ̃ kawoe le Yehowa kple esubɔla wɔnuteƒewo ƒe dzigbɔɖi me na mí? Aleke míewɔ nya be seɖoƒe li na Yehowa ƒe dzigbɔɖi? Mina míakpɔe ɖa.\nDe Ŋugble le Yehowa ƒe Dzigbɔɖi Ŋu\n4. Nya kae apostolo Petro ŋlɔ tso Yehowa ƒe dzigbɔɖi ŋu?\n4 Apostolo Petro ŋlɔ tso Yehowa ƒe dzigbɔɖi ŋu be: “Nu ɖeka sia naganɔ ɣaɣla ɖe mi o bena, le Mawu gbɔ la ŋkeke ɖeka le abe ƒe akpe ɖeka ene. Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.” (Petro II, 3:8, 9) Taflatse de dzesi susu eve siwo dze le mawunyakpukpui sia me siwo ate ŋu akpe ɖe mía ŋu míase Yehowa ƒe dzigbɔɖi gɔme.\n5. Aleke alesi Yehowa bua ɣeyiɣii la kpɔa ŋusẽ ɖe eƒe afɔɖeɖewo dzii?\n5 Susu gbãtɔe nye be Yehowa mebua ɣeyiɣi abe alesi míawo míebunɛ ene o. Le eya Amesi li tegbetegbe gome la, ƒe akpe ɖeka le nɛ ko abe ŋkeke ɖeka ene. Mexaxana le ɣeyiɣi masuame alo ɣeyiɣi manɔamesi ta o, ke hã, mewɔna blewu le eƒe afɔɖeɖewo me o. Esi nunya si seɖoƒe meli na o ye le Yehowa si ta la, enya ɣeyiɣi si sɔ nyuie be wòaɖe afɔ aɖe si aɖe vi na amesiwo katã wòalɔ ɖe me, eyata elalana dzigbɔɖitɔe be ɣeyiɣi si sɔ wu la nava. Ke hã, mele be míaƒo nya ta be Yehowa metsɔ ɖeke le fukpekpe ɖesiaɖe si me tom eƒe subɔlawo le fifia la me o. Enye Mawu ‘nublanuikpɔla,’ amesi nye lɔlɔ̃. (Luka 1:78; Yohanes I, 4:8) Ŋusẽ le esi be wòaɖɔ nusianu si dome eƒe mɔɖeɖe ɖe fukpekpe ŋu hena ɣeyiɣi aɖe gblẽ la ɖo keŋkeŋ tegbee.—Psalmo 37:10.\n6. Nya kae mele be míagblɔ ɖe Mawu ŋu o, eye nukatae?\n6 Ke hã, mele bɔbɔe be ame nalala ɣeyiɣi didi anɔ nane si dim wòle vevie la ƒe vava sinu kpɔm o. (Lododowo 13:12) Eyatae ne amewo mewɔ ɖe woƒe ŋugbedodo dzi kaba o ame aɖewo gblɔna be ɖe woɖoe be yewomawɔe o ɖo. Aleke gbegbee nunya mele eme o enye si be míabu susu sia ɖe Mawu ŋu! Ne míebui vodadatɔe be Mawu ƒe dzigbɔɖia nye blewuwɔwɔ la, ɣeyiɣiawo ƒe yiyi ate ŋu ana míaɖe mɔ le mía ɖokui ŋu ɖikeke naɖo mía me eye dzi naɖe le mía ƒo, si ate ŋu ana míava nɔ gbɔgbɔmekɔlɔ̃e dɔm. Vɔ̃ɖitɔ wu la, amesiwo ŋu Petro xlɔ̃ nu tsoe va yi—siwo nye fewuɖula xɔsemasitɔwo—ate ŋu able mí. Amesiawo gblɔna fewuɖuɖutɔe be: “Afika eƒe vava la ƒe ŋugbedodo la le? Elabena tso esime fofoawo dɔ alɔ̃ la, nuwo katã nɔ anyi nenema tso nuwɔwɔ ƒe gɔmedzedze la me.”—Petro II, 3:4.\n7. Aleke Yehowa ƒe dzigbɔɖi do ƒome kple eƒe didi be amewo natrɔ dzimee?\n7 Susu evelia si míate ŋu aɖe tso Petro ƒe nyaa me enye be esi Yehowa di be amesiame natrɔ dzime tae wògbɔ dzi ɖi ɖo. Yehowa aɖe amesiwo ɖoe koŋ gbe be yewomatrɔ le yewoƒe mɔ vɔ̃wo dzi o la ɖa. Ke hã ame vɔ̃ɖiwo ƒe ku mevivia Mawu nu o. Edi boŋ be amewo natrɔ dzime, aɖe asi le woƒe nuwɔna gbegblẽwo ŋu, bena woanɔ agbe. (Xezekiel 33:11) Esia tae wògbɔ dzi ɖi hena wole gbeƒã ɖem nyanyuia le anyigba bliboa katã dzi bena wòana mɔnukpɔkpɔ amewo be woava nɔ agbe tegbee.\n8. Aleke Mawu ƒe dzigbɔɖi dze le alesi wòwɔ nu kple Israel-dukɔa mee?\n8 Alesi Mawu wɔ nu kple blema Israel-dukɔae hã gaɖe eƒe dzigbɔɖi fia. Edo dzi nɔ te ɖe woƒe tomaɖomaɖonuwɔnawo nu ƒe alafa geɖe. Eto eƒe nyagblɔɖilawo dzi xlɔ̃ nu wo enuenu be: “Mitrɔ tso miaƒe mɔ vɔ̃wo dzi, eye milé nye sewo kple nye ɖoɖowo me ɖe asi, abe alesi mede se na mia fofowo kple [gbe siwo] mede nye dɔla nyagblɔɖilawo si ɖo ɖe mi la ene.” Aleke wowɔ nui? Nublanuitɔe la, “womeɖo to o.”—Fiawo II, 17:13, 14.\n9. Aleke Yesu ɖe Fofoa ƒe dzigbɔɖi fiae?\n9 Mlɔeba la, Yehowa dɔ Via ɖo ɖe wo, amesi tsɔ tufafa xlɔ̃ nu Yudatɔwo edziedzi be woatrɔ ɖe Mawu ŋu. Le nyateƒe me la, Yesu ɖe Fofoa ƒe dzigbɔɖi fia le mɔ deblibo nu ale gbegbe. Esi wònɔ nyanya na Yesu nyuie be madidi o woawu ye la, efa konyi be: “Yerusalem, Yerusalem, si wu nyagblɔɖilawo, eye wòfɔ kpe ƒu amesiwo wodɔ ɖo ɖe egbɔ! Zi nenie medi bena, maƒo viwòwo nu ƒu, abe alesi koklonɔ ƒoa viawo nu ƒu ɖe eƒe aʋala te ene, gake mielɔ̃ o!” (Mateo 23:37) Nya wɔdɔɖeamedzi siawo meɖi ʋɔnudrɔ̃la makpɔnublanui, si di kokoko be yeahe to na ame, ƒe nyagbɔgblɔ o, ke boŋ xɔlɔ̃ lɔ̃ame, si gbɔa dzi ɖi na ame la ƒe nyagbɔgblɔe wòɖi. Ðe Yesu di be ameawo natrɔ dzi me bena woagadrɔ̃ toheʋɔnu wo o, abe alesi Fofoa si le dziƒo hã dii ene. Ame aɖewo ya se Yesu ƒe nuxlɔ̃amea, si wɔe be ʋɔnudɔdrɔ̃ sesẽ si va Yerusalem dzi le ƒe 70 M.Ŋ. me la meva wo dzi o.—Luka 21:20-22.\n10. Mɔ ka nue Mawu ƒe dzigbɔɖi ɖe vi na mí le?\n10 Ðe Mawu ƒe dzigbɔɖeanyia mewɔ nuku ŋutɔ oa? Togbɔ be míaƒe tomaɖomaɖo do fievo ŋutɔ hã la, Yehowa gagbɔ dzi ɖi na mí dometɔ ɖesiaɖe kokoko eye wòna mɔnukpɔkpɔ mía kple ame miliɔn gbogbo aɖewo be míanya ye bena xɔxɔmɔkpɔkpɔ nasu mía si. Petro ŋlɔ na ehati Kristotɔwo be: “Mibu mía Aƒetɔ ƒe dzigbɔgbɔ blewu la bena, enye mia xɔxɔ.” (Petro II, 3:15) Ðe mele be míada akpe ŋutɔ be Yehowa ƒe dzigbɔɖia ʋu mɔ na mí hena mía xɔxɔ ɖe agbe oa? Ðe míedoa gbe ɖa be Yehowa nayi edzi agbɔ dzi ɖi na mí esi míele esubɔm tso ŋkeke yi ŋkeke oa?—Mateo 6:12.\n11. Nukae wòle be Yehowa ƒe dzigbɔɖi gɔmesese naʋã mí míawɔ?\n11 Ne míese nusita Yehowa kpɔtɔ le dzi gbɔm ɖi gɔme la, ekpena ɖe mía ŋu be míatsɔ dzigbɔɖi alala mía xɔxɔ la, eye míana wòadzɔ gbeɖe be míava nɔ gbɔgblɔm be Mawu le blewuu le eƒe ŋugbedodowo dziwɔwɔ me o. (Konyifahawo 3:26) Togbɔ be míeyia edzi doa gbe ɖa be Mawu ƒe Fiaɖuƒea nava hã la, míeka ɖe edzi be Mawu nya ɣeyiɣi si sɔ wu be wòaɖo gbedodoɖa sia ŋu. Azɔ hã, eʋãa mí be míasrɔ̃ Yehowa ƒe dzigbɔɖi le nuwɔwɔ kple mía nɔviwo kple amesiwo míeɖea gbeƒã na me. Enye míawo hã míaƒe didi be ame aɖeke nagatsrɔ̃ o, ke boŋ be woatrɔ dzime bena agbe mavɔ mɔkpɔkpɔ si le mía si la nasu woawo hã si.—Timoteo I, 2:3, 4.\nDe Ŋugble le Nyagblɔɖilawo ƒe Dzigbɔɖi Ŋu\n12, 13. Aleke nyagblɔɖila Yesaya te ŋu kpɔ dzidzedze le dzigbɔɖi ɖeɖefia me ale be wòsɔ ɖe Yakobo 5:10 nu?\n12 Esi míede ŋugble le Yehowa ƒe dzigbɔɖi ŋu la, ekpe ɖe mía ŋu míekpɔ ŋudzedze ɖe nɔnɔme sia ŋu vevie eye míedi be míaɖee afia. Mele bɔbɔe na amegbetɔ madeblibowo be woagbɔ dzi ɖi o, ke hã woate ŋui. Anyo be míasrɔ̃ Mawu subɔla siwo nɔ anyi va yi la ƒe kpɔɖeŋu. Nusrɔ̃la Yakobo ŋlɔ bena: “Nɔvinyewo, mitsɔ nyagblɔɖila, siwo ƒoa nu le Aƒetɔ la ƒe ŋkɔa me la, ƒe fukpekpewo kple woƒe dzigbɔgbɔ blewu wɔ miaƒe kpɔɖeŋu.” (Yakobo 5:10) Enyanya be ame bubuwo to nɔnɔme si me tom míele me dzidzedzetɔe la nyea akɔfafa kple dzideƒo na mí.\n13 Le kpɔɖeŋu me, nyagblɔɖila Yesaya hiã dzigbɔɖi vevie le dɔ si wode asi nɛ la wɔwɔ me. Yehowa na wònya esia esime wògblɔ nɛ be: “Yi naɖagblɔ na dukɔ sia bena: Minɔ nusese dzi ko, ke migase nu gɔme o; minɔ nukpɔkpɔ dzi, ke migadze si nu o. Na dukɔ sia ƒe dzi naku atri, tsi to nɛ, eye natre eƒe ŋkuwo, ne magakpɔ nu kple eƒe ŋkuwo, wòase nu kple eƒe towo, eye wòase nu gɔme kple eƒe dzi, ne wòatrɔ ta me, eye eƒe lãme nahaya o.” (Yesaya 6:9, 10) Togbɔ be dukɔa gbe toɖoɖo hã la, Yesaya xɔ dzigbɔɖi gblɔ Yehowa ƒe nuxlɔ̃amegbedasia na wo ƒe 46 sɔŋ! Le mɔ sia ke nu la, dzigbɔɖi akpe ɖe mía ŋu míado dzi le nyanyuigbeƒãɖeɖedɔa wɔwɔ me, togbɔ be ame geɖe meɖoa to mí o hã.\n14, 15. Nukae kpe ɖe Yeremya ŋu wòte ŋu nɔ te ɖe fukpekpe kple dziɖeleameƒo nu?\n14 Gake menye ameawo ƒe tomaɖomaɖo ɖeɖeko nue nyagblɔɖilawo do dzi nɔ te ɖo le woƒe subɔsubɔdɔa wɔwɔ me o; woto yometitiwo hã me. Wobɔ pã Yeremya, ‘wodee gaxɔ me,’ eye wotsɔe ƒu gbe ɖe vudo me. (Yeremya 20:2; 37:15; 38:6) Amesiwo ŋu wònɔ didim be yeakpe ɖo la kee he fuwɔame siawo va edzii. Ke hã, Yeremya medo dziku o, eye mewɔ wɔɖenui hã o. Enɔ te ɖe nɔnɔme siawo nu dzigbɔɖitɔe ƒe geɖe.\n15 Yometiti kple fewuɖuɖu mena Yeremya miã nu o, eye womenaa míawo hã míemiãa nu egbea o. Ele eme be dzi te ŋu ɖena le mía ƒo ɣeaɖewoɣi ya. Dzi ɖe le Yeremya hã ƒo kpɔ. Eŋlɔ bena: “Yehowa ƒe nya zu dzu kple vlododo nam ŋkeke blibo la. Eye . . . mebe, maɖe ŋku ɖa le edzi, eye [nyemagaƒo] nu le eƒe ŋkɔ me o.” Nukae va dzɔ emegbe? Ðe Yeremya dzudzɔ gbeƒãɖeɖea? Eyi edzi be: “[Mawu ƒe nya la nɔa] nye dzi me abe dzobibi nue wotu nu ɖo ɖe nye ƒuwo me ene, etsɔtsɔ tia kɔ nam, eye wògloam.” (Yeremya 20:8, 9) De dzesii be esime wònɔ ameawo ƒe fewuɖunyawo ŋu bum la, megava nɔ dzidzɔ kpɔm o. Ke esi wòtrɔ eƒe susu ɖe gbedasia ƒe nyonyo kple asixɔxɔ ŋu la, ena dzidzɔ si nɔ eme tsã gasu esi. Gawu la, Yehowa nɔ kple Yeremya abe “kalẽtɔ sesẽ” ene, nɔ ŋusẽ domee be wòatsɔ dzonɔameme kple dzideƒo agblɔ Yeƒe gbedasi lae.—Yeremya 20:11.\n16. Aleke míawɔ be dzi nanɔ mía dzɔm le nyanyuigbeƒãɖeɖedɔa mee?\n16 Ðe nyagblɔɖila Yeremya kpɔ dzidzɔ le eƒe subɔsubɔdɔa wɔwɔ mea? Ðikeke aɖeke mele eŋu o be ekpɔe! Egblɔ na Yehowa be: “Esi wò nyawo ɖo gbɔnye la, memi wo, eye wò nyawo nye vivisese kple dzidzɔ na nye dzi, elabena wò ŋkɔe woyɔ ɖe ŋunye, Yehowa.” (Yeremya 15:16) Mɔnukpɔkpɔ si su Yeremya si be wòanɔ Mawu vavã la teƒe aɖe gbeƒã eƒe nya la dzɔ dzi nɛ ale gbegbe. Dzi ate ŋu adzɔ míawo hã nenema ke. Gakpe ɖe eŋu la, míekpɔa dzidzɔ abe alesi mawudɔlawo kpɔnɛ le dziƒo ene, be ame gbogbo aɖewo xɔa Fiaɖuƒegbedasia, hetrɔna le woƒe mɔ vɔ̃wo dzi va nɔa agbe mavɔ mɔ la dzi.—Luka 15:10.\n“Hiob ƒe Dzidodo”\n17, 18. Mɔ ka nue Hiob do dzi le, eye nukae va do tso eme nɛ?\n17 Le nuƒoƒo tso blema nyagblɔɖilawo ŋu megbe la, nusrɔ̃la Yakobo ŋlɔ bena: “Miese Hiob ƒe dzidodo, eye miekpɔ Aƒetɔ la ƒe nuwuwu bena, Aƒetɔ la yɔ fũ kple dɔmetɔtrɔ kple nublanuikpɔkpɔ.” (Yakobo 5:11) Gɔmesese si le Helagbe me nya si gɔme woɖe le afisia be “dzidodo” ŋu la sɔ kple gɔmesese si le nya si Yakobo zã na “dzigbɔɖi” le mawunyakpukpui si do ŋgɔ na esia la me. Esi agbalẽnyala aɖe nɔ vovototo si le nya eveawo dome me ɖem la, eŋlɔ bena: “Helagbe me nya si wozã na dzidodo la kuna ɖe ɣeyiɣi si me wòhiãna le be woaɖu ame ɖokui dzi ne amewo wɔ numadzɔmadzɔ ɖe mía ŋu la ŋu, eye esi wozã na dzigbɔɖi la fia eɖoɖo kplikpaa be míado dzi anɔ te ɖe nuteɖeamedziwo nu.”\n18 Hiob to nuteɖeamedzi sesẽwo me. Eƒe kesinɔnuwo katã dome gblẽ, viawo katã ku, eye dɔléle dovevesesename aɖe dze edzi. Ehiã be wòanɔ te ɖe aʋatso nutsotso siwo wotsɔ ɖe eŋu be ɖe Yehowa nɔ to hem nɛ ɖe eƒe nuvɔ̃wo ta hã nu. Hiob memiã nu nya aɖeke magblɔmagblɔe le nɔnɔme donuxaxaname siawo me o; nɔnɔmeawo na wòfa konyi hesusu gɔ̃ hã be yeƒe nya dzɔ wu Mawu tɔ. (Hiob 35:2) Ke hã, meɖe asi le eƒe xɔse kple nuteƒewɔwɔ ŋu gbeɖe o. Megbe nu le Mawu gbɔ abe alesi Satana gblɔ be awɔ la ene o. (Hiob 1:11, 21) Ke aleke nya la va wu enui? Yehowa “yra Hiob fifia wu tsã.” (Hiob 42:12) Yehowa na Hiob haya, na wògakpɔ eƒe kesinɔnu siwo bu la ƒe teƒe eve, eye wòtsɔ ƒome kpɔdzidzɔ yrae. Hiob ƒe dzidodo nuteƒewɔwɔtɔe la kpe ɖe eŋu wòva nya amesi Yehowa nye la nyuie wu.\n19. Nukae míesrɔ̃ tso Hiob ƒe dzidodo dzigbɔɖitɔe la me?\n19 Nukae míesrɔ̃ tso Hiob ƒe dzidodo dzigbɔɖitɔe la me? Abe Hiob ene la, ɖewohĩ dɔléle alo nɔnɔme sesẽ bubuwo ava mía dzi. Ðewohĩ míase nusita Yehowa ɖe mɔ be dodokpɔ aɖe nava mía dzi la gɔme tututu o. Ke hã, míate ŋu aka ɖe nu ɖeka aɖe ya dzi: Eyae nye be ne míeyi edzi wɔ nuteƒe la, woayra mí. Yehowa medoa kpo amesiwo dinɛ vevie la yayra gbeɖe o. (Hebritɔwo 11:6) Yesu gblɔ be: “Amesi ke ado dzi vevie vaseɖe nuwuwu la, eya lakpɔ ɖeɖe.”—Mateo 10:22; 24:13.\n‘Yehowa ƒe Ŋkeke la Le Vava Ge Godoo’\n20. Nukatae míate ŋu aka ɖe edzi be Yehowa ƒe ŋkeke la le vava ge godoo?\n20 Togbɔ be Yehowa gbɔa dzi ɖi hã la, enye amesi lɔ̃a nya dzɔdzɔe, eyata maɖe mɔ ɖe vɔ̃ɖinyenye ŋu tegbee o. Seɖoƒe li na eƒe dzigbɔɖi. Petro ŋlɔ bena: ‘Mawu megbe tohehe na blema xexeme la o.’ Esi Mawu kpɔ Noa kple eƒe ƒomea ta wotsi agbe la, etsrɔ̃ xexe mavɔ̃mawu ma ya kple tsi. Yehowa tsrɔ̃ Sodom kple Gomora, hena wofiã zu afi. Tohehe siawo nye “kpɔɖeŋu na amesiwo ava nɔ agbe le mawumavɔ̃mavɔ̃ me.” Kakaɖedzi le mía si be: ‘Yehowa ƒe ŋkeke la le vava ge godoo.’—Petro II, 2:5, 6; 3:10.\n21. Aleke míate ŋu aɖe míaƒe dzigbɔɖi kple dzidodo afiae, eye nya ka mee míadzro le nyati si kplɔe ɖo me?\n21 Ekema mina míato Yehowa ƒe dzigbɔɖi sɔsrɔ̃ me akpe ɖe amewo ŋu be woatrɔ dzime bena woakpɔ ɖeɖe. Eye mina míasrɔ̃ nyagblɔɖilawo ƒe dzigbɔɖi to nyanyuigbɔgblɔdɔa wɔwɔ dzigbɔɖitɔe me, togbɔ be amesiwo míeɖea gbeƒã na dometɔ aɖewo meɖoa to o hã. Gakpe ɖe eŋu la, ne míele dzi dom le dodokpɔwo me abe alesi Hiob hã do dzii ene la, kakaɖedzi ate ŋu anɔ mía si be, ne míeyi edzi wɔ nuteƒe la, Yehowa ayra mí geɖe. Ne míekpɔ alesi Yehowa le agbagba siwo dzem eƒe amewo le be woaɖe gbeƒã nyanyuia le xexeame godoo la yramee la, susu geɖewo li si ta wòle be dzi nadzɔ mí le míaƒe subɔsubɔdɔa me ɖo. Míakpɔ alesi esia le le nyati si kplɔe ɖo me.\n• Nukatae Yehowa gbɔ dzi ɖi ɖo?\n• Nukae míesrɔ̃ tso nyagblɔɖilawo ƒe dzigbɔɖi me?\n• Nukawo mee Hiob do dzi le, eye nukae va do tso eme nɛ?\n• Aleke míewɔ nya be seɖoƒe li na Yehowa ƒe dzigbɔɖi?\nYesu ɖe Fofoa ƒe dzigbɔɖi fia le mɔ deblibo nu\nAleke Yehowa ɖo Yeremya ƒe dzigbɔɖi teƒe nɛ?\nTeƒeɖoɖo kae Yehowa na Hiob ɖe eƒe dzidodo ta?


Yesu Yɔ Lãɖelawo Be Woava Nye Ameɖelawo | Biblia Me Nusɔsrɔ̃wo Na Ðeviwo\nLe ɣeyiɣi aɖe megbe esi Yesu ɖe eɖokui fia apostoloawo la, Petro ɖoe be yeayi avae ɖe lã le Galilea-ƒua me. Toma, Yakobo, Yohanes kple nusrɔ̃la bubu aɖewo hã yi kplii. Wodze agbagba zã bliboa katã gake womeɖe lã aɖeke o.\nLe ŋkeke si kplɔe ɖo ƒe ŋdi kanya la, wokpɔ ŋutsu aɖe wòtɔ ɖe ƒua ta. Ebia wo le ƒua dzi ɖaa be: ‘Mieɖe lã aɖea?’ Woɖo eŋu nɛ be: “Ao!” Ŋutsua gblɔ na wo be: “Mida ɖɔ la ɖe ʋua ƒe ɖusime.” Esi wowɔe la, ɖɔa ɖe lã gbogbo aɖewo ale gbegbe be womete ŋu nɔ ehem va ʋua me o. Enumake Yohanes de dzesii be Yesue eye wògblɔ be: “Aƒetɔ lae!” Enumake Petro dzo dze ƒua me doo eye wòƒu tsia va gota. Nusrɔ̃la mamlɛawo ku tɔdziʋua dze eyome.\nEsi wova ɖi go la, wokpɔ abolo kple tɔmelã le dzo dzi. Yesu gblɔ na wo be woatsɔ woƒe tɔmelãa ƒe ɖe ava kpee. Eye wògblɔ na wo be: ‘Miva ɖu ŋdinu.’\nEsi woɖu nua vɔ la, Yesu bia Petro be: ‘Èlɔ̃m wu lãɖeɖea?’ Petro ɖo eŋu be: ‘Ɛ̃, Aƒetɔ ènya be melɔ̃ wò.’ Yesu gblɔ be: ‘Ekema nyi nye alẽawo.’ Yesu gabiae ake be: ‘Petro èlɔ̃ma?’ Petro ɖo eŋu be: ‘Aƒetɔ ènya be melɔ̃ wò.’ Yesu gblɔ be: “Kplɔ nye alẽ sueawo.” Yesu gabia nya mae zi etɔ̃lia. Ete ɖe Petro dzi vevie. Egblɔ be: ‘Aƒetɔ, ènya nu sia nu. Ènya be melɔ̃ wò.’ Yesu gblɔ be: “Nyi nye alẽ sueawo.” Eyome egblɔ na Petro be: “Nɔ yonyeme ɖaa.”\n“[Yesu gblɔ] na wo be: ‘Miva dze yonyeme, eye mawɔ mi ameɖelawoe.’ Enumake wogblẽ woƒe ɖɔawo ɖi hedze eyome.”—Mateo 4:19, 20\nNyabiasewo: Nukunu kae Yesu wɔ na lãɖelaawo? Nu ka tae Yesu bia Petro zi etɔ̃ sɔŋ be: “èlɔ̃ma?”\nYohanes 21:1-19, 25; Dɔwɔwɔwo 1:1-3\nLe Galilea-ƒua Ta\nYesu ɖo ŋku ale si Petro aɖee afia be yelɔ̃ ye la dzi nɛ zi etɔ̃.\nPetro Dze Agbagba Ðu Vɔvɔ̃ Kple Ðikeke Dzi\nÐikeke tea ŋu ɖua ame dzi, eye wògbleɔ. Gake Petro te ŋu ɖu vɔvɔ̃ kple ɖikeke si nɔ eme la dzi hezu Yesu yomedzela.


Psalmowo 144 - Holy Bible [Ewe Bible 1913] - (Psa 144)\nnye amenuveve kple nye mɔ̃ sesẽ, nye sitsoƒe kple ɖelanye kpakple nye akpoxɔnu, si gbɔ mebe ɖo, amesi tsɔ nye dukɔ la ɖe tenye.\nYehowa, nuka nye amegbetɔ be, nèdze sii, kple amegbetɔvi be, nèlé ŋku ɖe eŋu?\nAmegbetɔ le abe ƒuƒu ene, eye eƒe ŋkekewo le abe vɔvɔli, si va yina ene.\nYehowa, viã wò dziƒo, eye naɖi ɖe anyi; ka asi towo ŋu, ne woatu adzudzɔ.\nDa wò dzikedzo, eye naka wo ahlẽ, ɖo wò aŋutrɔ ɖa, eye natɔtɔ wo.\nDo wò asi ɖa tso dzi, eye nahem ado goe, ɖem tso tɔ gãwo me kple amedzroviwo si me,\namesiwo ƒe nu daa alakpa, eye woƒe nuɖusi nye aʋatsoka nuɖusi!\nMawu, madzi ha yeye na wò, eye maƒo ha na wò le kasaŋku ka ewo tɔ dzi;\nwò, amesi na dziɖuɖu fiawo, eye nèɖe wò dɔla Dawid tso yi gblẽnu la nu.\nHem do goe, eye naɖem tso amedzroviwo si me, amesiwo ƒe nu daa alakpa, eye woƒe nuɖusi nye aʋatsoka nuɖusi;\nne mía viŋutsuwo natsi le woƒe ɖevime abe numiemiewo ene, eye mía vinyɔnuwo nanɔ abe dzogbesɔti, siwo ŋu woŋlɔ le fiasãwo me ene;\nne míaƒe nudzraɖoƒewo nayɔ kpaŋ ahaɖe nuwo tsyo ƒomevi anɔ nanam; míaƒe alẽwo nadzi akpe, eye woadzi ɖe dzi akpe nane le míaƒe lãnyiƒewo;\nne míaƒe nyiwo natsɔ agba, ne gli gbagbã kple aboyoɖeɖe meganɔ anyi o, ne nuxaxa magaɖi le míaƒe ablɔwo me o.\nWoayra dukɔ, si wòanɔ na alea! Woayra dukɔ, si ƒe Mawu Yehowa nye!


TSÃ la, amewo ƒoa asa na seselelãme trama dɔwo lélawo. Ewɔnɛ be womegabua dɔ sia lélawo ɖe ɖeke me o. Wowɔa nu ɖe wo dometɔ aɖewo ŋu ameŋkumekpɔkpɔtɔe le dɔwɔnyawo me. Bubuwo ƒe ƒometɔwo ŋutɔ ƒoa asa na wo. Zi geɖe la, ɖeko esia naa kuxia nu sẽna ɖe edzi eye wòxea mɔ na amesiwo dze dɔa be woagaxɔ kpekpeɖeŋu o.\nGake le ƒe siawo me la, wowɔ afɔɖeɖe nyuiwo le blanuiléledɔ si nu sẽ kple nu tramawo wɔwɔ ƒe dɔ gɔmesese me. Fifia wonyae le afisiafi be woate ŋu ada dɔ siawo. Gake kpekpeɖeŋua xɔxɔ menɔa bɔbɔe ɣesiaɣi o. Nukatae?\nDzesiawo Kpɔkpɔ Dze Sii\nWometoa ʋudodokpɔ alo fotoɖeɖe dzro ko dzi nyana ne seselelãme trama dɔe dze ame dzi o. Ke boŋ, woléa ŋku ɖe amea ƒe nuwɔna, tamebubu, kple nyametsotsowo ŋu hena ɣeyiɣi aɖe. Ele be woakpɔ dzesi aɖewo hafi ate ŋu anya esi ƒomevie le fu ɖem nɛ. Nusi nyea kuxia ɣeaɖewoɣi enye be, ƒomea me tɔ kple xɔlɔ̃wo menyana be nusiwo kpɔm yewole la nye seselelãme trama dɔ ƒe dzesiwo o. Ðk. David J. Miklowitz ŋlɔ bena: “Ne amewo lɔ̃ ɖe alesi ame aɖe ƒe nuwɔna megadzea ga dzi o dzi hã la, susu vovovowo ate ŋu anɔ wo si ku ɖe nusitae amea va le nu wɔm nenema ɖo la ŋu.”\nGakpe ɖe eŋu la, ne ƒometɔwo se le wo ɖokui me be nɔnɔmea ɖo eƒe sesẽaƒe gɔ̃ hã la, be woana dɔnɔa nase egɔme be ehiã be yewoakplɔe ayi kɔdzi te ŋu nyea nu sesẽ. Alo ne wòe nye dɔnɔa la, madzro wò be woakpe ɖe ŋuwò o. Ðk. Mark S. Gold ŋlɔ bena: “Ne èlé blanui la, ɖewohĩ nusi nèbu la dzi koe nàxɔ ase—be asixɔxɔ aɖeke mele ye ŋu o, eyata viɖe ka tae wòle be yeayi kɔdzi alo woakpe ɖe ye ŋu ɖo, esi mɔkpɔkpɔ aɖeke meli na ame abe ye ene o la. Ðewohĩ àdi be yeagblɔe na ame aɖe gake agahabui be blanuiléle nye ŋukpenanu aɖe, eye be yeƒe vodadae wònye. . . . Ðewohĩ menyae be seselelãme si le ye me nye blanuiléle o.” Ke hã, ele vevie be amesiwo blanuiléle si gbɔ eme le fu ɖem na nayi kɔdzi.\nEnye nyateƒe be dzi medzɔa ame ɣeaɖewoɣi o, eye esia menye seselelãme trama dɔ kokoko o. Gake ne seselelãme siawo nu sẽ wu dzidzɔmakpɔmakpɔ ɣeaɖewoɣi dzro ko ya ɖe? Ke ne enɔ anyi eteƒe didi wu alesi dze—ɖewohĩ kwasiɖa eve alo wu ema—ya ɖe? Gawu la, tsɔe be blanuiléle ƒe seselelãmeawo na be wò nuwɔnawo megate ŋu le mɔ ɖeka tom o, le dɔme loo, le suku loo, alo le hadome o. Le go sia me la, nunya anɔ eme be nàte ɖe eŋutinunyala bibi aɖe si ate ŋu anya blanuiléle tramawo dometɔ si wòanye ahadae la ŋu.\nNe lãmetsi siwo meda sɔ o gbɔe wòtso la, woate ŋu aŋlɔ atikewo na dɔnɔa. Le go bubuwo me la, anyo be woanɔ nu xlɔ̃m dɔnɔa be wòakpe ɖe eŋu wòanya alesi wòanɔ te ɖe eƒe nɔnɔmea nui. Ɣeaɖewoɣi la, mɔnu evea siaa ŋudɔwɔwɔ aduadu ɖea vi. * Nusi le vevie enye be woayi aɖaxɔ kpekpeɖeŋu. Lenore, si nye nu tramawo wɔwɔ dɔ léla si ŋkɔ míeyɔ le nyati si do ŋgɔ me gblɔ be: “Zi geɖe la, dɔnɔawo vɔ̃na eye woƒe nɔnɔmea kpea ŋu na wo. Gake nusi nye ŋukpenanua ŋutɔe nye ebubu be kuxi aɖe le ye ŋu evɔ mele kpekpeɖeŋu si hiã na wò vevie la dim o.”\nNusi dzɔ ɖe Lenore dzi gblɔmee eya ŋutɔ le. Egblɔ be: “Metsi aba dzi ƒe ɖeka kloe. Gake gbeɖeka esime mese le ɖokuinye me be mehaya vie la, metso nya me be maƒo ka na ɖɔkta aɖe ahawɔ ɖoɖo kplii.” Wova kpɔe be nu tramawo wɔwɔ ƒe dɔe le fu ɖem na Lenore, eye wodae ɖe atikewo dzi. Esia na eƒe agbenɔnɔ trɔ keŋkeŋ. Lenore gblɔ be: “Ne meno nye atikeawo la, meɖoa ɖokuinye me togbɔ be ehiã be manɔ ŋku ɖom edzi na ɖokuinye edziedzi be ne medzudzɔ enono la, dzesi gbegblẽawo agatrɔ agbɔ hã.”\nAlea ƒomevie wòle le Brandon, amesi blanuiléle ɖea fu na, hã gomee. Egblɔ be: “Esi menɔ nye ƒewuiwo me la, mebua ɖokuinye wuwu ŋu edziedzi le esi mesena le ɖokuinye me vevie be viɖe aɖeke mele ŋunye o ta. Enɔ alea vaseɖe esime meɖo nye ƒe 30-awo me hafi meyi ɖɔkta aɖe gbɔ.” Abe Lenore ene la, Brandon hã noa atikewo tsɔ nɔa te ɖe eƒe nu trama wɔwɔa nui, gake nu geɖe hã kpe ɖe eŋu. Egblɔ be: “Be wòate ŋu ade dzinye la, mekpɔa nye susu kple nye ametia dzi. Meɖina ɖe eme henɔa ŋudzɔ ɖe nusi meɖuna ŋu. Mena be Biblia me nukpɔsusu nyuiwo hã xɔ nye susu kple dzi me.”\nGake Brandon gblɔ le blanuiléle si nu sẽ ŋu be—menye gbɔgbɔmedɔe wònye o. Esia nyanya wɔa akpa vevi aɖe le dɔnɔa ƒe hayahaya me. Brandon gblɔ be: “Ɣeaɖeɣi la, hati Kristotɔ nyuidinamela aɖe gblɔ nam be esi wònye Galatiatɔwo 5:22, 23 gblɔ be dzidzɔ nye Mawu ƒe gbɔgbɔ kɔkɔea ƒe kutsetse ta la, anɔ eme be mele nane wɔm si le mɔ xem na gbɔgbɔ ma. Ema na mese le ɖokuinye me be meɖi fɔ eye melé blanui wu. Gake esi menya te kpekpeɖeŋu xɔxɔ ko la, dzidzɔmakpɔmakpɔ si nɔ menye la dzi te ɖeɖe kpɔtɔ. Nye lãme ka ɖe eme wu! Ðe menya la, ne míebia kpekpeɖeŋua kaba.”\nAʋaa Dzi Ðuɖu\nNe woke ɖe dɔa ŋu hete atikewɔwɔ gɔ̃ hã la, seselelãme trama dɔ ate ŋu ayi edzi anɔ kplamatse dom dɔnɔa edziedzi. Kelly, amesi tea kame kple blanuiléle si gbɔ eme ƒe dɔ da akpe geɖe na ame bibi siwo kpɔ eƒe nɔnɔmea ƒe akpa si bia kɔdzidede gbɔ la. Gake, tsɔ kpe ɖe eŋu la, ekpɔe be kpekpeɖeŋu si ame bubuwo ana la le vevie. Gbã la, Kelly medi be yeate ɖe amewo ŋu o elabena medi be woabu ye be yenye agba na wo o. Egblɔ be: “Menye alesi woabia kpekpeɖeŋu koe wòhiã be masrɔ̃ o ke boŋ be maxɔe hãe. Esime meɖe nye dzimenyawo gblɔ ko hafie mete ŋu tɔ te blanuilélea si nɔ fu ɖem nam edziedzi la.”\nEsi Yehowa Ðasefoe Kelly nye ta la, edea kpekpewo kple haxɔsetɔwo le Fiaɖuƒe Akpata me. Gake ɣeaɖewoɣi la, nɔnɔmea ɖea fu nɛ le dzidzɔɣeyiɣi siawo me gɔ̃ hã. “Zi geɖe la, akaɖiawo, amewo ƒe yiyi kple gbɔgbɔ, kple toɣliɖeɖe te ŋu kpea ame dzi. Ekema fɔɖiɖi ƒe seselelãmea dzea egɔme, eye blanuilélea dzina ɖe edzi elabena mesena le ɖokuinye me be nye nu trama wɔwɔa afia be nyemenye gbɔgbɔmeme o.” Aleke Kelly nɔ te ɖe nɔnɔme sia nui? Egblɔ be: “Mesrɔ̃e be blanuiléle nye dɔléle aɖe si nu wòle be woanɔ te ɖo. Menye lɔlɔ̃ si le asinye na Mawu alo na hati Kristotɔwo ɖeɖe fiae wònye o. Menye nye gbɔgbɔmemenyenye akuakua ɖeɖe fiae wònye o.”\nLucia, si ŋkɔ míeyɔ le nyati siwo do ŋgɔ me, da akpe ɖe alesi wokpɔ egbɔ nyuie le kɔdzi la ta. Egblɔ be: “Susuŋutinunyala bibi aɖe gbɔ yiyie wɔ akpa vevi aɖe le alesi manɔ te ɖe nye seselelãmewo ƒe tɔtrɔ si zɔna kple dɔléle sia nu la sɔsrɔ̃ me.” Lucia hã te gbe ɖe ɖiɖiɖeme ƒe vevienyenye dzi. Egblɔ be: “Alɔ̃ nye nu vevi aɖe le tenɔnɔ ɖe dzidzɔkpɔkpɔ manyatalenu nu me. Ne alɔ̃ mesum o la, nye dɔa sẽna ɖe edzi. Ne alɔ̃ mele tsɔyem o gɔ̃ hã la, le esi teƒe be mafɔ la, mekpla ɖokuinye be mamlɔ aba dzi aɖi ɖe eme.”\nSheila, si hã ƒe ŋkɔ míeyɔ va yi, kpɔe be anyo be agbalẽ aɖe nanɔ ye si si me yeanɔ yeƒe seselelãmewo ŋlɔm ɖo gbesiagbe. Ekpɔe be yeƒe lãmea le kakam ɖe eme. Ke hã, kuxiwo li. Sheila gblɔ be: “Le susu aɖe ta la, ɖeɖiteameŋu naa susu madeamedziwo vaa tame nam. Gake mesrɔ̃ alesi maɖo asi wo dzi alo aɖe wo dzi akpɔtɔ ya teti.”\nAkɔfaname si Le Mawu ƒe Nya Me\nBiblia nye ŋusẽdoamenu na ame geɖe siwo ‘ŋugble geɖe dede’ ɖea fu na. (Psalmo 94:17-19, 22) Le kpɔɖeŋu me, Cherie kpɔe be Psalmo 72:12, 13 dea dzi ƒo na ye ŋutɔ. Le afima la, hakpala la gblɔ le Fia si Mawu ɖo, Yesu Kristo, ŋu be: “Aɖe ame dahe, si le ɣli dom, kple hiãtɔ, si xɔnametɔ aɖeke meli na o la. Ave hiãtɔwo kple ame dahewo nu, eye wòaɖe ame dahewo ƒe luʋɔ.” Apostolo Paulo ƒe nya siwo woŋlɔ ɖe Romatɔwo 8:38, 39 hã de dzi ƒo na Cherie be: “Menyae keŋ bena, eɖanye ku o, eɖanye agbe o; eɖanye mawudɔlawo o, eɖanye dziɖulawo o; eɖanye ŋusẽwo o; eɖanye nusi le fifi o, eɖanye nusi le vava ge o; eɖanye kɔkɔƒe o, eɖanye gogloƒe o, alo nuwɔwɔ bubu aɖe o, mate ŋu amã mí atso Mawu ƒe lɔlɔ̃ . . . la gbɔ o.”\nElaine, si nye nu tramawo wɔwɔ ƒe dɔ léla, kpɔe be ye kpakple Mawu dome ƒomedodo le dedie. Hakpala ƒe nya siwo gblɔ be, “Mawu, màdo vlo dzi gbagbã, si tugu la o” dea dzi ƒo nɛ ale gbegbe. (Psalmo 51:19) Egblɔ be: “Le nyateƒe me la, enyea akɔfafa be míanya be míaƒe Dziƒofofo lɔlɔ̃tɔ, Yehowa, sea nu gɔme na mí. Tete ɖe eyama ŋu le gbedodoɖa me, vevietɔ le dzimaɖitsitsi kple nuxaxa vevie ƒe ɣeyiɣiwo me, doa ŋusẽ ame.”\nAbe alesi míakpɔe ene la, tenɔnɔ ɖe seselelãme trama dɔ aɖe nu nye kuxi si sesẽ. Ke hã, Cherie kple Elaine kpɔe be ŋuɖoɖo ɖe Mawu ŋu gbedodoɖatɔe tsɔ kpe ɖe dɔyɔyɔ si sɔ ŋu kpe ɖe yewo ŋu yewoƒe nɔnɔmea nyo ɖe edzi. Gake aleke ƒometɔwo kple xɔlɔ̃wo ate ŋu akpe ɖe amesiwo nu tramawo wɔwɔ ƒe dɔ alo blanuiléle ɖea fu na ŋui?\n^ mm. 8 Nyɔ! mekafua dɔdamɔnu aɖe koŋ be eyae nyo wu o. Ele be Kristotɔwo nakpɔ egbɔ be dɔdamɔnu ɖesiaɖe si dzi yewoalɔ̃ ɖo matsi tre ɖe Biblia ƒe gɔmeɖosewo ŋu o.\n[Nya si ɖe dzesi si le axa 10]\n“Esi menya te kpekpeɖeŋu xɔxɔ ko la, dzidzɔmakpɔmakpɔ si nɔ menye la dzi te ɖeɖe kpɔtɔ. Nye lãme ka ɖe eme wu!”—BRANDON\nSrɔ̃ŋutsu aɖe ƒe Nuteƒekpɔkpɔwo\n“Hafi Lucia nadze dɔ la, alesi wòsea nu gɔmee na ame la wɔ dɔ ɖe ame geɖe dzi. Fifia gɔ̃ hã la, ne amewo va srã srɔ̃nye kpɔ eye wòle modzeanyi me la, eƒe vividodoɖeameŋua wɔnɛ be wotena ɖe eŋu. Nusi ame akpa gãtɔ medea dzesi o nye alesi Lucia ƒe nɔnɔmewo trɔna tso blanuiléle gbɔ yina dzidzɔkpɔkpɔ manyatalenu gbɔe. Esiae nye nu tramawo wɔwɔ dɔ ƒe dzesiwo, si me wòdo dzi le le ƒe ene siwo va yi me.\n“Le dzidzɔkpɔkpɔ manyatalenu ƒe ɣeyiɣiawo me la, Lucia nɔa ŋu vaseɖe zã ga ɖeka, ga eve, alo ga etɔ̃ gɔ̃ hã, eye aɖaŋuwo nɔa susu me tom nɛ. Ðeko ɖeɖi tea eŋu. Nu suetɔ kekeake nana wòwɔa nu gbɔa eme eye wozãa ga yakayaka. Aƒo eɖokui ɖe nɔnɔme siwo me afɔku le ŋutɔŋutɔ me, anɔ sesem le eɖokui me be womele ye kpɔm o, be afɔku aɖeke mele eme—le agbenɔnɔ, ŋutilã, alo go aɖeke me—o. Nusi ate ŋu ado tso vlavonuwɔna sia mee nye eɖokuiwuwu. Nusi kplɔna dzidzɔ manyatalenua kpɔkpɔ ɖo enye blanuiléle, si ƒe sesẽ sɔna kple dzidzɔkpɔkpɔ manyatalenu si do ŋgɔ nɛ la.\n“Nye agbenɔnɔ trɔ kuraa. Togbɔ be wole dɔa dam na Lucia hã la, nusi míate ŋu awɔ egbea ato vovo tso nusi míewɔ etsɔ si va yi alo awɔ le etsɔ si gbɔna me gbɔ. Wɔnawo trɔna abe alesi míaƒe nɔnɔmeawo trɔnae ene. Eƒoe ɖe nunye be manɔ tɔtrɔm ɖe nɔnɔmea nu wu alesi mebui gɔ̃ hã be mate ŋu awɔe.”—Mario.\nNe Wòda Wò Ðe Atike Dzi\nAme aɖewo bui be atikenono nye gbɔdzɔgbɔdzɔ ƒe dzesi. Gake bu eŋu alea kpɔ: Ele be suklidɔléla nawɔ ɖe dɔdada ƒe ɖoɖo si wonɛ la dzi, si ƒe akpa aɖee anye suklidɔ ƒe abi dodo. Ðe esia nye kpododonu ƒe dzesia? Kura o! Alesi woawɔ ana ŋutilãa me amenyinuwo nada asɔ ale be dɔnɔa ate ŋu anɔ lãmesẽ me koe wònye.\nNenema tututue wòle le blanuiléle si nu sẽ kple nu tramawo wɔwɔ dɔ ƒe atikewo nono gomee. Togbɔ be woto nuxɔxlɔ̃ ame ƒe ɖoɖowo dzi kpe ɖe ame geɖe ŋu be wose woƒe dɔlélea gɔme hã la, ehiã be woaɖɔ ŋu ɖo. Ne lãmetsi siwo meda sɔ o gbɔe wòtso la, womate ŋu axlɔ̃ nu ame ko dɔlélea navɔ o. Steven, si nye nu tramawo wɔwɔ dɔ léla aɖe gblɔ be: “Ðɔkta aɖe si kpɔ gbɔnye la ɖɔe ale: Àte ŋu afia ʋukukuɖaŋu siwo katã le xexeame la ame, gake ne ètsɔ ʋu si ŋu kuɖɔ alo nusi wotsɔna tɔa ʋuae mele o nɛ la, ekema nu boo aɖeke mado tso nusiwo katã nèfiae la me o. Nenema kee nuxlɔ̃ame si de to dzro ko nana amesi lé blanui mate ŋu ahe taɖodzinu si tae wonae ɖo la vɛ o. Kpekpe ɖe amea ŋu be eƒe tamesusuwo nada asɔ nye afɔ vevi gbãtɔ si wòle be woaɖe.”\nBiblia nye ŋusẽdoamenu na amesiwo tamesusu manyomanyowo ɖea fu na\nƉoe Ɖe Amewo Ɖoe Ɖe Amewo Mɔkpɔkpɔ Si Li na Dɔnɔawo\ng04 1/8 axa 8-11


Yesaya 37 - Holy Bible [Ewe Bible 1913] - (Yes 37)\nEye wòva me, esi fia Xizkiya see la, edze eƒe awuwo, eye wòta akpanya heyi Yehowa ƒe me.\nEye wòɖo aƒenunɔla Elyakim kple agbalẽŋlɔla Sebna kpakple nunɔlawo ƒe ame tsitsiwo, amesiwo ta akpanya la, ɖe nyagblɔɖila Yesaya, Amoz vi la gbɔ\nwogblɔ nɛ bena Ale Xizkiya gblɔ esi Egbe enye xaxa-, tohehe- kple vlodogbe. Elabena viwo ɖo dzidzɔ me, ke ŋusẽ meli woadzi wo o.\nƉewohĩ Yehowa, wò Mawu la, se Rabsake ƒe nya, siwo eƒe aƒetɔ Asur-fia de esi ɖo ɖa, be wòatsɔ aɖe alɔme le Mawu gbagbe la ŋui, eye Yehowa, wò Mawu la, ahe to nɛ le nya, si wose la ta; eyata do gbe ɖa ɖe ame mamlea, siwo li la ta.\nTete fia Xizkiya ƒe dɔlawo va Yesaya gbɔ.\nEye Yesaya gblɔ na wo bena: Ale miaɖagblɔ na miaƒe aƒetɔ enye si: Yehowa ƒe gbe enye si: Migavɔ̃ nya, siwo Asur-fia ƒe ɖekakpuiwo tsɔ ɖe alɔme le ŋunye nèse la o.\nKpɔ ɖa, maɖe gbɔgbɔa ɖe eme, eye mana wòase nyaa ɖe ahagbugbɔ ayi eƒe anyigba dzi, eye mana wòatsi yi nu le eƒe anyigba dzi.\nEsi Rabsake gbugbɔ la, ekpɔ Asur-fia wòle aʋa wɔm kple Libna, elabena ese be, eho tso Laxis.\nEye esi wose le Kus-fia Tirhaka ŋu be, eho, be yeawɔ aʋa kplii la, egadɔ ame ɖo ɖe Xizkiya, ne woagblɔ nɛ bena:\nAle miagblɔ na Yuda-fia Xizkiya enye si: Megana wò Mawu, si ŋu nèle dzi ɖom ɖo la, nanɔ fluwòm, eye nanɔ gbɔgblɔm be, womatsɔ Yerusalem aɖe asi na Asur-fia o.\nKpɔ ɖa, wò ŋutɔ èse nusi Asur-fiawo wɔ anyigbawo katã, eye wotsrɔ̃ wo gbidigbidi, eye woaɖe wò ya?\nDe dukɔ, siwo fofonyewo tsrɔ̃: Gozan, Xaran, Rezef kple Eden-viwo, siwo le Telasar la ƒe mawuwo ɖe woa?\nEsi Xizkiya xɔ agbalẽa le dɔlawo si, eye woxlẽe la, eyi Yehowa ƒe me, eye Xizkiya kekee ɖe Yehowa ŋku me.\nEye Xizkiya do gbe ɖa na Yehowa gblɔ bena:\nYehowa Zebaot, Israel ƒe Mawu, wò amesi nɔa Kerubiwo dzi, wò ɖeka koe nye Mawu ɖe anyigba dzi fiaɖuƒewo katã dzi, wòe wɔ dziƒo kple anyigba.\nYehowa, ƒu to anyi, ne nase nu, Yehowa, ke ŋku, ne nakpɔ nu, eye nase nya, siwo katã Sanxerib ɖo ɖa, be yeatsɔ aɖe alɔme le Mawu gbagbe la ŋui!\nYehowa, Asur-fiawo tsrɔ̃ dukɔwo kple woƒe anyigbawo vava,\neye wotsɔ woƒe mawuwo ɖe dzo me, elabena menye mawuwo wonye o, ke boŋ amegbetɔwo ƒe asinudɔwɔwɔwoe, ati kple kpe wonye, eyata wotsrɔ̃ wo ɖo.\nAzɔ Yehowa, mía Mawu, ɖe mí tso esi me, ne anyigba dzi fiaɖuƒewo katã nadze sii be, wò ɖeɖe koe nye Yehowa.\nTete Yesaya, Amoz vi la, ɖo ame ɖe Xizkiya gblɔ bena: Ale Yehowa, Israel ƒe Mawu la, gblɔ esi: Gbe, si nedo ɖa nam le Asur-fia Sanxerib ŋuti la, mesee.\nAle Yehowa gblɔ ɖe eŋu enye si: Ɖetugbi, Zion-nyɔnuvi, ɖe alɔme le ŋuwò, eye wòko wò, Yerusalem-nyɔnuvi ʋuʋu ta de yowòme.\nAmeka nedo vloe, eye ameka ŋu nèɖe alɔme le? Ameka ta nèdo ɣli ɖo, eye ameka ŋu nèwu wó ŋkuwò dzi ɖo? De Israel ƒe kɔkɔetɔ la ŋu loo!\nEɖe alɔme le Aƒetɔ la ŋu to wò dɔlawo dzi gblɔ bena. Metsɔ nye tasiaɖam geɖeawo va towo ta me, vaseɖe Libanon ƒe tsutsuẽƒe ke, eye melã eƒe sederti kɔkɔwo kple eƒe sesewu nyuitɔwo, eye mede eƒe kɔkɔƒe kekeake kple eƒe abɔ me ti dodowo gbɔ.\nMeɖe vudo heno tsia, eye metsɔ nye afɔƒome na Egipte-tɔsisiwo katã mie.\nMèsee kpɔ be, tso tititi ke mewɔe, eye meɖoe tso gbaɖegbe ke oa? Azɔ mena wòva me be, nagblẽ du sesẽwo woazu anyiglãgo;\nwo me nɔlawo ƒe lãme natu, dzi naɖe le wo ƒo, eye ŋu nakpe wo woanɔ abe agble me ma, gbe mumu, xɔtagbe kple bli, si tsi to nu ta ene.\nMenya wò anyinɔnɔ, wò yiyi kple wò gbɔgbɔ kple wò agbodzedze ɖe ŋunye.\nEsi nèdze agbo ɖe ŋunye, eye wò dàda va nye to me ŋuti la, eyata matsɔ nye ga aɖe ŋɔti na wò, eye made nye numega nu na wò ahakplɔ wò agbugbɔ ato mɔ, si dzi neto va la.\nEsia anye dzesi na wò: Le ƒe sia me la miaɖu nusiwo mie dzro le wo ɖokui si, le ƒe evelia me la miaɖu flumenu, eye le ƒe etɔ̃lia me la mia ƒã nu aŋe nu, eye miade weingblewo aɖu wo me kutsetsewo.\nYuda ƒe aƒe la ƒe ame mamlea, siwo woɖe la, aɖe ke aɖo ta to me, eye woatse ku ɖe dzi me.\nElabena ame susɔeawo ado tso Yerusalem, eye amesiwo woɖe la, atso Zion-to la dzi; Yehowa Zebaot ƒe ŋuʋaʋã la le esia wɔ ge.\nEyata ale Yehowa gblɔ ɖe Asur-fia ŋu enye si: Mava du sia me o, eye mada aŋutrɔ ɖe eme o, matsɔ akpoxɔnu ate ɖe eŋu o, eye maƒu kpo ɖe eŋu o.\nAgbugbɔ ato mɔ, si dzi wòto va, eye mava ɖu sia me o; Yehowa ye gblɔe!\nMakpɔ du sia ta, eye maɖee le nye ŋutɔ kple nye dɔla Dawid ta.\nTete Yehowa ƒe dɔla do ɖawu ame akpe alafa ɖeka kple blanyi vɔ atɔ̃ le Asurtɔwo ƒe asaɖa me. Eye esi wòtɔ le ŋdi kanya la, kpɔ ɖa, wo katã wòzu ame kukuwo sɔŋ.\nTete Asur-fia Sanxerib ho gbugbɔ dzo yi aƒe, eye wòɖanɔ Ninive.\nEye wova me, esime wòle gbe dom ɖa le eƒe mawu Nisrox ƒe me la, via Adramelex kple Sarezer wowui kple yi hesi yi Ararat-nyigba dzi; eye via Esar-Xadon zu fia ɖe eteƒe.


Psalmowo 92 - Holy Bible [Ewe Bible 1913] - (Psa 92)\nEnyo be, woade akpe na Yehowa, eye woadzi kafukafuha na wò ŋkɔ, wò dziƒoʋitɔ la,\nwoade gbe ƒã wò amenuveve le ŋdi kple wò nuteƒewɔwɔ le zãwo me,\nde kasaŋku ka ewo tɔ, saŋku kple gakasaŋku ƒe ɖiɖi ŋu.\nElabena wò, Yehowa, ètsɔ wò dɔwɔwɔwo do dzidzɔ nam, wò asinudɔwo ta mele aseye tsom ɖo.\nYehowa, wò nuwɔwɔwo lolo loo, wò susuwo me goglo ŋutɔ.\nGegeme menya esia o, eye bometsila medze sii o.\nNe ame vɔ̃ɖiwo mie abe gbe ene, eye nu vlo wɔlawo katã le se ƒom hã la, tsɔtsrɔ̃ ge ko woala ɖikaa.\nKe wò la èɖo kpo tegbee, Yehowa.\nElabena kpɔ da, wò futɔwo, kpɔ ɖa, wò futɔwo atsrɔ̃, eye nu vlo wɔlawo katã aka ahlẽ!\nKe ãkɔ nyea nye dzo ɖe dzi abe akpãgba tɔ ene, eye woakɔ ami yeye ɖe dzinye.\nNye ŋku atsa le nye ketɔwo dzi bɔkɔɔ, eye nye to ase nya le ame vlo, siwo tso ɖe ŋunye la ŋu.\nAme dzɔdzɔe la atu hlo abe deti ene, eye wòade dzi abe sederti le Libanon dzi ene.\nWodo wo ɖe Yehowa ƒe aƒe la me, eye woƒo se ɖe mía Mawu ƒe xɔxɔnuwo.\nWoatse ku le tsitsime ke hã, tsi anɔ wo me gugugu, eye woade ama\nahaɖe gbe ƒãe be, Yehowa enye dzɔdzɔetɔ kple nye aga, si ŋu fɔɖiɖia ɖeke mele o.


Agbemeŋutinya: “Ƒukpo Geɖeawo Nekpɔ Dzidzɔ” | Nusɔsrɔ̃\nGBE BUBU Afrikaans Cambodian Dangme Eŋlisi Eʋegbe Franse Ga Garifuna Greenlandic Italian Kikongo Kimbundu Kongo Kwangali Kwanyama Laotian Lingala Maltese Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Rarotongan Sepedi Sesotho (Lesotho) Setswana Spanish Swahili (Congo) Swati Tahitian Totonac Tshiluba Tsonga Twi Umbundu Venda Xhosa Zulu\nAbe ale si Geoffrey Jackson gblɔe ene\nMegaɖoa ŋku nu si dzɔ le Brooklyn gbe ma gbe dzi kokoko. Nye kple nɔviŋutsu siwo tso xexea ƒe akpa vovovowo míenɔ lalam le xɔ si me Dɔdzikpɔha la kpea ta le me. Míenɔ Agbalẽŋɔŋlɔ Kɔmiti la me tɔwo dzɔm. Kuxi aɖe dze ŋgɔ gbegɔmeɖelawo, eye míedi be míatsɔ ale si woate ŋu akpɔ egbɔe la afia Agbalẽŋɔŋlɔ Kɔmitia me tɔawo. May 22, 2000 dzie. Gake nu ka tae kpekpe sia le vevie nenema gbegbe? Hafi mayi nya sia dzi la, na magblɔ nye ŋutinya vi aɖe na wò.\nMexɔ nyɔnyrɔ le Queensland, mewɔ mɔɖeɖedɔa le Tasmania, eye mewɔ dutanyanyuigbɔgblɔdɔa le Tuvalu, Samoa kple Fiji\nWODZIM le Queensland, Australia, le ƒe 1955 me. Le esia megbe kpuie la, nɔnye Estelle lɔ̃ be Yehowa Ðasefowo nasrɔ̃ Biblia kpli ye. Ƒe ɖeka megbe ko la, exɔ nyɔnyrɔ, gake tɔnye Ron ya xɔ nyateƒea le ƒe 13 megbe. Mexɔ nyɔnyrɔ le ƒe 1968 me le Queensland ƒe kɔƒe aɖe me.\nTso nye ɖevime ke la, melɔ̃a agbalẽxexlẽ kple gbesɔsrɔ̃. Ɣesiaɣi si nye kple dzinyelawo míele mɔ zɔm la, menɔa anyi ɖe ʋua ƒe megbezikpui dzi nɔa agbalẽ xlẽm. Dzinyelawo tsia dzi vevie le esi nyemenɔa ŋku lém ɖe nuto dzeaniawo ŋu o ta. Gake nye nuxexlẽ atraɖii alea kpe ɖe ŋunye ŋutɔ le suku. Mexɔ nunana geɖe gɔ̃ hã esime menɔ sekɛndrisuku (alo lycée) dem le Glenorchy, si le Tasmania ƒukpo dzi.\nƔemaɣi la, eva hiã be matso nya me le nya vevi aɖe ŋu. Ðe malɔ̃ axɔ sukudede femaxee ƒe mɔnukpɔkpɔ be made yunivɛsitia? Togbɔ be melɔ̃ agbalẽxexlẽ kple agbalẽsɔsrɔ̃ vevie hã la, medaa akpe be nɔnye kpe ɖe ŋunye be malɔ̃ Yehowa wu ame alo nu bubu ɖe sia ɖe. (1 Korintotɔwo 3:18, 19) Eya ta esi dzinyelawo ɖe mɔ nam la, meɖoe be ne menya wu sekɛndrisuku nu ko la, madze mɔɖeɖedɔa gɔme enumake. Esia tututue mewɔ le January 1971 me esime mexɔ ƒe 15.\nLe ƒe enyi siwo kplɔe ɖo me la, mɔnukpɔkpɔ su asinye mewɔ mɔɖeɖedɔa le Tasmania. Le ɣeyiɣi ma me la, meɖe ɖetugbui dzetugbe aɖe si ŋkɔe nye Jenny Alcock, le Tasmania. Míesubɔ ɖekae abe mɔɖela veviwo ene ƒe ene le nuto saɖeaga siwo nye Smithton kple Queenstown me.\nMÍEZU DUTANYANYUIGBLƆLAWO LE PASIFIK ƑUKPOWO DZI\nLe ƒe 1978 me la, nye kple srɔ̃nye míezɔ mɔ yi dukɔwo dome takpekpe le Port Moresby, si le Papua New Guinea. Meɖoa ŋku dutanyanyuigblɔla aɖe ƒe dutoƒonuƒo si wòƒo le Hiri Motu gbe me la koŋ dzi. Togbɔ be nyemese nya siwo gblɔm wònɔ gɔme o hã la, edzrom vevie be nye hã mava zu dutanyanyuigblɔla, asrɔ̃ gbe bubu ahaƒo nuƒo atsɔ ade dzi ƒo na nɔviwo le woawo ŋutɔ degbe me. Azɔ ko hafi meva kpɔe be mate ŋu azã gbesɔsrɔ̃ ƒe nunana la atsɔ asubɔ Yehowa.\nEya ta esi míegbɔ tso takpekpea la, dzi dzɔ mí ŋutɔ be wokpe mí be míava zu dutanyanyuigblɔlawo. Míeva ɖo Funafuti ƒukpo dzi, le Tuvalu, le January 1979 me. Ne woɖe mí le eme la, gbeƒãɖela xɔnyɔnyrɔ etɔ̃ pɛ koe nɔ Tuvalu bliboa ɣemaɣi.\nNye kple Jenny, le Tuvalu\nTuvalugbea sɔsrɔ̃ menɔ bɔbɔe na nye kple nye aƒenɔ kura o. “Nubabla Yeye” la koe nye agbalẽ nɔ Tuvalugbe me ɣemaɣi. Nyagɔmeɖegbalẽ alo gbesɔsrɔ̃ ƒe suku aɖeke menɔ anyi o, eya ta míeɖoe be míadze agbagba asrɔ̃ nya yeye 10 va se ɖe 20 gbe sia gbe. Gake eteƒe medidi o, míeva kpɔe be míese nya siwo srɔ̃m míenɔ la dometɔ akpa gãtɔ gɔme nyuie o. Le kpɔɖeŋu me, le esi teƒe be míagblɔ na amewo be gbɔgbɔ vɔ̃wo subɔsubɔ menyo o la, míenɔ gbɔgblɔm na wo boŋ be nudanu kple atizɔti zazã menyo o! Gake ele be míado vevie nu ayi gbea sɔsrɔ̃ dzi, elabena míedze Biblia sɔsrɔ̃ gɔme kple ame geɖe xoxo. Ƒe gbogbo aɖewo megbe la, míaƒe Biblia-nusrɔ̃vi gbãtɔawo dometɔ ɖeka gblɔ na mí be: “Míekpɔ dzidzɔ ŋutɔ be miete ŋu le mía degbea dom nyuie azɔ. Le gɔmedzedzea me la, míetea ŋu sea nya si tututu miedi be yewoagblɔ la gɔme o!”\nGake nane kpe ɖe mía ŋu míesrɔ̃ gbea kabakaba. Eyae nye be míekpɔ xɔ aɖeke haya o, eya ta míenɔ Ðasefowo ƒe ƒome aɖe gbɔ le kɔƒea ŋutɔ me. Ele be míado Tuvalugbe le afi sia afi, le aƒe me gɔ̃ hã. Esi míedzudzɔ Eŋlisigbe dodo ƒe geɖe ta la, Tuvalugbea va zu gbe si nɔ nu na mí.\nEsi míeva ɖo teti la, ame geɖe kpɔ ŋudzedze ɖe nyateƒea ŋu. Gake agbalẽ kae míasrɔ̃ kpli wo? Míaƒe agbalẽ aɖeke menɔ Tuvalugbea me o. Aleke woawɔ asrɔ̃ nu le wo ɖokui si? Ke ne wodze kpekpeawo dede gɔme ɖe, ha kawoe woadzi, aleke woawɔ dɔdeasiwoe, eye aleke woadzra ɖo ɖe kpekpeawo ŋui? Aleke kura woawɔ axɔ nyɔnyrɔ? Ðokuibɔbɔla siawo hiã na agbalẽ siwo akpe ɖe wo ŋu woasrɔ̃ nu tso Yehowa ŋu! (1 Korintotɔwo 14:9) Míenɔa mía ɖokui biam be, ‘Ðe woava ɖe míaƒe agbalẽwo gɔme ɖe Tuvalugbe, si ame siwo mede 15,000 o dona la mea?’ Ŋugbledede le Yehowa ƒe didi eve aɖewo ŋu na míekpɔ nya sia ƒe ŋuɖoɖo: (1) Edi be ame siwo le “ƒukpo siwo le didiƒe ʋĩi” dzi la nasrɔ̃ nu tso ye ŋu, eye (2) edi hã be ame siwo xexea buna be “[wobɔbɔa] wo ɖokui hefa tu” la natsɔ eƒe ŋkɔ awɔ woƒe sitsoƒee.—Yeremiya 31:10; Zefaniya 3:12.\nMÍEÐE AGBALẼWO GƆME BE MÍATSƆ AFIA NYATEƑEA AMEWO\nLe ƒe 1980 me la, alɔdzedɔwɔƒea de dɔ asi na mí be míaɖe agbalẽwo gɔme ɖe Tuvalugbe me. Míedze dɔa gɔme togbɔ be míese gbea nyuie o hã. (1 Korintotɔwo 1:28, 29) Le gɔmedzedzea me la, míeƒle mɔ̃ xoxo aɖe tso dziɖuɖua gbɔ be míatsɔ anɔ agbalẽ siwo míazã le kpekpeawo me tam. Emegbe míeɖe agbalẽ si nye Nyateƒe, Si Kplɔa Ame Yia Agbe Mavɔ Mee gɔme ɖe Tuvalugbe me hetsɔ míaƒe mɔ̃ xoxo sue sia tae. Megaɖoa ŋku nuŋlɔtsi si míezãna la ƒe ʋeʋẽ si nu sẽ kpakple nutoa me ƒe dzoxɔxɔ si wɔe be agbalẽawo tata ɖekaɖeka kple asi menɔ bɔbɔe na mí o la dzi kokoko. Dziɖegbeŋusẽ menɔ anyi ɣemaɣi o!\nEsi nyagɔmeɖegbalẽ kple numekugbalẽwo menɔ Tuvalugbea me o ta la, gbegɔmeɖeɖe ɖe gbe ma me sesẽ. Gake ɣeaɖewoɣi míekpɔa kpekpeɖeŋu tso afi bubuwo. Gbe ɖeka ŋdi la, mege ɖe ŋutsu aɖe si tsi tsitre ɖe nyateƒea ŋu la ƒe aƒe me vodadatɔe. Ŋutsu tsitsi sia si nye nufiala la gblɔ na mí be míagava yeƒe aƒe me azɔ o. Eyome egblɔ be: “Ðeko medi be mana mianya nane. Miezãa nyakɔsɔkɔsɔ kplanyaawo le miaƒe gbegɔmeɖeɖewo me akpa. Menye nenemae Tuvalutɔwo ƒoa nui o.” Mebia ame bubuwo se enumake hekpɔe be nyateƒee ŋutsua to. Eya ta míetrɔ asi le míaƒe gbegɔmeɖeɖea ŋu. Ewɔ nuku nam be Yehowa na kpekpeɖeŋu sia mí to ame sia si tsi tsitre ɖe nyateƒea ŋu evɔ wòhexlẽa míaƒe agbalẽwo la dzi!\nFiaɖuƒe Ŋuti Nya 30 lia, le Tuvalugbe me\nTuvalugbe me gbalẽ gbãtɔ si míema na amewoe nye Ŋkuɖodzia ƒe amekpegbalẽvi. Eyome míema Fiaɖuƒe Ŋuti Nya 30 lia si woɖe ɖe go aduadu kple Eŋlisigbe me tɔa. Dzidzɔ ka gbegbee nye esi wònye na mí be míema agbalẽ si le Tuvalutɔwo ŋutɔ degbe me la na wo! Ɣeyiɣi aɖe megbe la, míeɖe agbalẽ gbadza kple agbalẽ gã bubu aɖewo gɔ̃ hã gɔme ɖe Tuvalugbe me. Le ƒe 1983 me la, Australia alɔdzedɔwɔƒea dze Gbetakpɔxɔ tata gɔme ɖe Tuvalugbe me. Axa 24 ye nɔ magazinea si, eye wòdona ɣleti etɔ̃ sia ɣleti etɔ̃. Ðe Tuvalutɔwo kpɔ dzidzɔ ɖe agbalẽ kple magazine siawo ŋua? Ɛ̃, elabena wolɔ̃ nuxexlẽ ŋutɔ. Ɣesiaɣi si míeɖe agbalẽ yeye aɖe ɖe go la, dziɖuɖua ƒe radiodɔwɔƒe ɖea gbeƒãe le nyadzɔdzɔwo me, eye ɣeaɖewoɣi esia nyea nu si ŋu woƒoa nu tsoe ŋkeke bliboa! *—Kpɔ etenuŋɔŋlɔa.\nAleke míewɔa gbegɔmeɖeɖedɔae? Míeŋlɔa nu sia nu ɖe agbalẽ dzi gbã. Eyome míeƒonɛ kple nuŋlɔmɔ̃ gaƒonɛ va se ɖe esime míekpɔ be nu sia nu de pɛpɛpɛ, eye emegbe míeɖonɛ ɖe Australia alɔdzedɔwɔƒea. Nɔvinyɔnu eve gbugbɔ ƒonɛ ɖe kɔmpiuta dzi, wo dometɔ ɖe sia ɖe ƒonɛ ɖe vovo, togbɔ be womese Tuvalugbea o hã. Esi wònye be woƒoa agbalẽa me nyawo ɖe mɔ̃ dzi zi eve, eye wotsɔa wo sɔna kple wo nɔewo ta la, esia wɔnɛ be woɖɔa vodadawo ɖo. Azɔ alɔdzedɔwɔƒea taa agbalẽawo ƒe kpɔɖeŋu hedea nɔnɔmetatawo eme. Emegbe woɖoa wo ɖe mí to yameʋu siwo tsɔa lɛtawo vanɛ dzi. Míetoa wo me nyuie hegbugbɔa wo ɖona ɖe alɔdzedɔwɔƒea be woatae.\nMíeyi ŋgɔ geɖe le gbegɔmeɖeɖedɔa me! Fifia gbegɔmeɖelawo ƒoa nyawo ɖe kɔmpiuta dzi tẽe henɔa vodadawo ɖɔm ɖo. Zi geɖe la, ame si taa agbalẽawo ƒe kpɔɖeŋu hedea nɔnɔmetatawo eme la wɔa dɔ le teƒe ɖeka kple gbegɔmeɖelawo. Emegbe woɖoa wo ɖe alɔdzedɔwɔƒe si taa agbalẽawo la to Internet dzi. Megahiã be ame aɖeke natsi dzi ayi posudɔwɔƒe be yeaɖo agbalẽ si gɔme woɖe me nyawo ɖa kaba hafi wòatsi megbe o.\nDƆ BUBU SIWO MÍEGAWƆ\nEsi ƒeawo va nɔ yiyim la, wode dɔ bubuwo asi na nye kple Jenny le Pasifik ƒe nuto vovovowo me. Woɖe mí tso Tuvalu yi Samoa alɔdzedɔwɔƒea le ƒe 1985 me. Le afi sia la, míekpe asi ɖe eŋu woɖe agbalẽwo gɔme ɖe Samoa, Tonga kple Tokelau gbewo me, eye míena kpekpeɖeŋu hã le Tuvalugbe gɔme ɖeɖe me. * (Kpɔ etenuŋɔŋlɔa.) Emegbe, le ƒe 1996 me la, woɖo mí ɖe Fiji alɔdzedɔwɔƒea, afi si míekpe asi ɖe gbegɔmeɖeɖedɔa ŋu le le Fiji, Kiribati, Nauru, Rotuma kple Tuvalu gbewo me.\nMíezã Tuvalugbe me gbalẽwo tsɔ fia nu amewo\nAle si gbegɔmeɖelawo lɔ̃ woƒe dɔa togbɔ be mele bɔbɔe o, eye wòtea ɖeɖi ame ŋu hã, la wɔa nuku nam ale gbegbe. Abe Yehowa ene la, nɔvi wɔnuteƒe siawo di vevie be amewo nase nya nyuia le wo degbe me. (Nyaɖeɖefia 14:6) Le kpɔɖeŋu me, esi wole ɖoɖo wɔm be woaɖe Gbetakpɔxɔ gɔme ɖe Tongagbe me la, mekpe kple hamemetsitsi siwo katã le Tonga hebia wo be, ame kawoe míate ŋu ana hehee be woazu gbegɔmeɖelawo mahã. Hamemetsitsiawo dometɔ ɖeka tsɔ eɖokui na be yeaɖe asi le yeƒe dɔ ŋu le ŋufɔke be yeadze gbegɔmeɖeɖedɔa gɔme enumake, togbɔ be enɔ ga kpɔm le gbededɔ si wɔm wòle me gɔ̃ hã. Xɔse sesẽ si wòɖe fia wɔ dɔ ɖe dzinye, elabena ƒome le esi eye menya nenye be yeakpɔ ga akpɔ wo dzi o. Gake Yehowa lé be na eya kple eƒe ƒomea eye wòwɔ gbegɔmeɖeɖedɔa ƒe geɖe.\nAbe gbegɔmeɖela siawo ene la, nɔviŋutsu siwo nye Dɔdzikpɔha la me tɔwo di vevie be yewoana agbalẽwo nasu amewo si le gbegbɔgblɔwo katã me, le esiwo ame ʋɛ aɖewo ko dona gɔ̃ hã me. Le kpɔɖeŋu me, ame aɖewo tsi dzi nenye be ehiã kokoko be woagblẽ ɣeyiɣi aɖe agbalẽwo gɔme ɖe Tuvalugbe me. Ŋuɖoɖo si Dɔdzikpɔhaa na la de dzi ƒo nam ŋutɔ, eyae nye be: “Míekpɔ susu aɖeke kura si tae míadzudzɔ agbalẽwo gɔme ɖeɖe ɖe Tuvalugbe me o. Togbɔ be edze abe ne wotsɔ Tuvalugbe dolawo sɔ kple gbe bubuawo la, wole sue ene hã la, ehiã be nya nyuia naɖo wo gbɔ le wo degbe me.”\nMele nyɔnyrɔ nam ame aɖe le tɔ aɖe me\nLe ƒe 2003 me la, woɖe nye kple Jenny tso Fiji Gbegɔmeɖeƒea yi Gbegɔmeɖeɖedɔa Dzikpɔƒe le Patterson, New York. Ðeko wòle abe zie ke ɖe tsi ŋu ene! Fifia míeva zu ƒuƒoƒo aɖe si kpea asi ɖe agbalẽwo gɔme ɖeɖe ɖe gbegbɔgblɔ gbogbowo me ŋu la me tɔwo. Míewɔ dɔ le Gbegɔmeɖeɖedɔa Dzikpɔƒea ƒe eve aɖewo, eye wodɔ mí míeyi ɖana hehe gbegɔmeɖelawo le dukɔ vovovowo me.\nNYAMETSOTSO VEVI AÐEWO\nAzɔ na maƒo nu tso kpekpe vevi si ƒe nya megblɔ le gɔmedzedzea me ŋu na wò. Kaka ƒe 2000 naɖo la, Dɔdzikpɔhaa kpɔe be ehiã be woana hehe gbegɔmeɖelawo le xexea me godoo be woate ŋu awɔ woƒe dɔa nyuie wu. Womena gbegɔmeɖeɖe ƒe hehe gbegɔmeɖela akpa gãtɔ o. Eya ta le kpekpe kple Agbalẽŋɔŋlɔ Kɔmitia megbe la, Dɔdzikpɔha la tso nya me be woana hehe míaƒe gbegɔmeɖela siwo katã le xexea me. Woafia gbegɔmeɖelawo ale si wòle be woase Eŋlisigbe me nyawo gɔme, ale si woakpɔ gbegɔmeɖeɖe ƒe kuxiwo gbɔ kple ale si woawɔ dɔ asi-le-asi-me abe ƒuƒoƒo ene.\nNu kae do tso hehe siawo katã me? Gbegɔmeɖeɖedɔa ganyo ɖe edzi wu. Eye wole míaƒe agbalẽwo gɔme ɖem ɖe gbegbɔgblɔ geɖewo me wu tsã. Gbegbɔgblɔ 82 ko mee wonɔ Gbetakpɔxɔ gɔme ɖem ɖo esime woɖo mí dutanyanyuigblɔlawoe le ƒe 1979 me. Evɔ Eŋlisigbe me Gbetakpɔxɔ la dona ɣleti aɖewo megbe hafi gbegbɔgblɔ akpa gãtɔ me tɔwo va dona. Gake fifia wole Gbetakpɔxɔ gɔme ɖem ɖe gbegbɔgblɔ 240 kple edzivɔ me, eye le wo dometɔ akpa gãtɔ gome la, wotaa wo aduadu kple Eŋlisigbe me tɔa. Azɔ amewo ate ŋu akpɔ míaƒe agbalẽ siwo fiaa nyateƒe si tso Biblia me la le gbegbɔgblɔ siwo wu 700 me axlẽ. Ƒe aɖewoe nye esi va yi la, edze abe esia manya wɔ o ene.\nLe ƒe 2004 me la, Dɔdzikpɔha la kpɔe be ehiã vevie ŋutɔ be woaɖe Xexe Yeye Gɔmeɖeɖe Biblia gɔme ɖe gbegbɔgblɔ geɖe me kaba. Nyametsotso sia wɔe be Xexe Yeye Gɔmeɖeɖe Biblia le degbe geɖewo me fifia. Le nyateƒe me la, kaka ƒe 2014 naɖo la, Biblia sia alo eƒe akpa aɖe le gbegbɔgblɔ 128 sɔŋ me, eye gbe siwo wodona le Anyiehe Pasifik la dometɔ geɖe hã le eme.\nEsime meɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe la ɖe go le Tuvalugbe me le takpekpe me\nNu siwo dzi meɖoa ŋkui kple dzidzɔ dometɔ ɖekae nye takpekpe si wowɔ le ƒe 2011 me le Tuvalu. Ku ɖi le dukɔ bliboa me ɣleti geɖe. Nɔviawo susui be ele be míate fli ɖe takpekpea me. Gake dzidzɔtɔe la, tsi gã aɖe dza le fiẽ si me míeva ɖo la me. Eya ta takpekpea dze edzi! Dzidzɔ gãe wònye nam be mɔnukpɔkpɔ su asinye meɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe ɖe go le Tuvalugbe me! Togbɔ be nɔvi ʋɛ aɖewo koe doa gbe sia hã la, Yehowa ƒe nunana nyui sia su woawo hã si. Eye esi míekpã le takpekpea la, tsi gã aɖe gadza. Eya ta azɔ nyateƒea ƒe tsi kple tsi ŋutɔŋutɔ gbogbo aɖe su ame sia ame si!\nMele gbe biam dzinyelawo, Ron kple Estelle, le takpekpe me le Townsville, Australia, le ƒe 2014 me\nNublanuitɔe la, srɔ̃nye lɔlɔ̃a Jenny mede takpekpe sia kplim o. Eku le ƒe 2009 me, le kansadɔ léle ƒe ewo sɔŋ megbe. Míeɖe mía nɔewo ƒe 35. Ne wova gbɔ agbee le etsɔme la, dzi adzɔe ŋutɔ ne ese be woɖe Biblia ɖe go le Tuvalugbe me.\nYehowa yram megakpɔ nɔvinyɔnu dzetugbe bubu ɖe; eŋkɔe nye Loraini Sikivou. Loraini kple Jenny wowɔ dɔ ɖekae le Fiji Betel, eye Loraini hã nye gbegɔmeɖela. Eya ta megakpɔ srɔ̃nyɔnu si le Yehowa subɔm kplim nuteƒewɔwɔtɔe, si hã gbesɔsrɔ̃ dzɔa dzi na abe nye ke ene!\nNye kple Loraini, míele gbeƒã ɖem le Fiji\nLe ƒe siawo katã me la, mekpɔ ale si mía Fofo lɔ̃ame Yehowa léa be na gbegbɔgblɔwo katã me tɔwo hekpɔa woƒe nuhiahiãwo gbɔ na wo, nenye be ame ʋɛ aɖewo koe doa gbea gɔ̃ hã. (Psalmo 49:1-3) Mekpɔ ale si wòwɔa dɔ ɖe amewo dzi ne woxɔ míaƒe agbalẽwo le wo degbe me zi gbãtɔ alo ne wodzi ha na Yehowa le gbe si wodo tso ɖevime la me teƒe. Esia nana medea ŋugble le lɔlɔ̃ gã si le Yehowa si na mí ŋu vevie. (Dɔwɔwɔwo 2:8, 11) Megaɖoa ŋku nɔviŋutsu Tuvalutɔ tsitsi aɖe si woyɔna be Saulo Teasi ƒe nyawo dzi nyuie. Esi wòdzi Fiaɖuƒeha aɖe zi gbãtɔ le wo degbea me la, egblɔ be, “Mienyaa, anyo be miagblɔ na Dɔdzikpɔha la be ha siawo nya se le Tuvalugbe me kura wu Eŋlisigbe me.”\nLe September 2005 me la, edzem kpo esi wobia tso asinye be mava zu Yehowa Ðasefowo ƒe Dɔdzikpɔha la me tɔ. Togbɔ be nyemeganye gbegɔmeɖela o hã la, medaa akpe na Yehowa be eɖe mɔ nam meyi edzi le asi kpem ɖe xexea me katã ƒe gbegɔmeɖeɖedɔa ŋu. Dzi dzɔam ŋutɔ be Yehowa léa be na eƒe amewo katã, ame siwo le ƒukpo saɖeaga siwo le Pasifik Ƒua titina dzi la gɔ̃ hã! Ɛ̃, nya siawo me kɔ, abe ale si hakpalaa gblɔe ene be: “Yehowa zu Fia! Anyigba netso aseye. Ƒukpo geɖeawo nekpɔ dzidzɔ.”—Psalmo 97:1.\n^ mm. 18 Àte ŋu axlẽ nu geɖe tso ale si amewo xɔ míaƒe agbalẽwoe ŋu le Gbetakpɔxɔ, December 15, 2000, axa 32; yevugbe me Gbetakpɔxɔ August 1, 1988, axa 22; kple Nyɔ! January 8, 2001, axa 27 (yevugbe me tɔ December 22, 2000, axa 9).\n^ mm. 22 Àte ŋu axlẽ nu geɖe tso ale si wowɔ gbegɔmeɖeɖedɔa le Samoa ŋu le 2009 Ƒegbalẽa ƒe axa 120-121, 123-124.\nNane Si Wɔwɔ Do Dzidzɔ Nam Ŋutɔ\nLe ƒe 1979 me la, medze Tuvalugbe me nyawo kple wo me ɖeɖewo ŋɔŋlɔ gɔme ne vovo le ŋunye. Mezãa gaƒoƒo ɖeka ŋdi sia ŋdi ɖe dɔ sia ŋu hena ƒe 20 sɔŋ va se ɖe esime wòzu nyagɔmeɖegbalẽ blibo. Eya ta le ƒe 2001 me la, Australia dziɖuɖua ta nyagɔmeɖegbalẽa abe nunana ene na Tuvalutɔwo. Le ƒe 1999 me la, nye kple Jenny míeŋlɔ agbalẽ si me Tuvalugbeŋɔŋlɔ ŋuti sewo le.


Ne Srɔ̃ɖeɖe me Masɔmasɔwo Do Mo Ða\nGbetakpɔxɔ—Tata Si Míesrɔ̃na | June 2005\nSRƆ̃ŊUTSU alo srɔ̃nyɔnu mo kɔkɔetɔ aɖeke mekpɔa dzidzɔ ɖe srɔ̃ɖeɖe me masɔmasɔwo ŋu o, ke hã, enye nusi bɔ ŋutɔ. Alesi wòdoa mo ɖae nye be srɔ̃tɔawo dometɔ ɖeka gblɔa nya aɖe si kua dzi na nɔvia. Ekema wotea bublu ɖe wo nɔewo ta, eye dziku flana, ale be wozãa dzugbewo le nyaʋiʋli me. Emegbe ɖoɖoe zina le aƒea me toŋtoŋtoŋ, eye srɔ̃tɔawo gbea nuƒoƒo na wo nɔewo kura. Sẽ kple sẽ ko la, dzikua nu fana eye woɖea kuku na wo nɔewo. Ŋutifafa gaɖoa wo dome ɣeyiɣi kpui aɖe ya teti—vaseɖe esime masɔmasɔ bubu nagado mo ɖa ake.\nSrɔ̃ɖeɖe me dzre viviviwoe wotsɔ kaa hatse le television dzi fefe akpa gãtɔ me, evɔ wònye le nyateƒe me la, menye fefenyae wònye kura hafi o. Le nyateƒe me la, Biblia me lododo aɖe gblɔ be: “Nyagbɔgblɔ eŋumabumabui ate ŋu ade abi ame ŋu abe yi ɖesiaɖe ko ene.” (Lododowo 12:18, Today’s English Version) Ẽ, nuƒo si tɔa ame la ate ŋu ana woase veve le ememe ɣiyiɣi didi aɖe le nyaʋiʋlia vɔ megbe. Glãkahehe ate ŋu ana woawɔ ŋutasẽnu gɔ̃ hã.—Mose II, 21:18.\nEle eme baa be le amegbetɔ ƒe blibomademade ta la, womate ŋu aƒo asa na srɔ̃ɖeɖemekuxiwo ɣeaɖewoɣi o. (Mose I, 3:16; Korintotɔwo I, 7:28) Ke hã, mele be woaŋe aɖaba aƒu nyaʋiʋli dzikutɔe enuenu dzi be nenema koe wòle le srɔ̃tɔ ɖesiaɖe dome o. Numekulawo de dzesii be dzrewɔwɔ edziedzi dzia alesi wòate ŋu adzɔe be srɔ̃tɔwo nava gbe wo nɔewo bɔbɔe mlɔeba la ɖe edzi. Eyata ele vevie be wò kple srɔ̃wò miasrɔ̃ alesi miakpɔ masɔmasɔwo gbɔe le ŋutifafa me.\nŊkuléle Ðe Nɔnɔmea Ŋu\nNe glãkahehe le wò srɔ̃ɖeɖe me la, dze agbagba nàkpɔe ɖa be nuka koŋ gbɔ tsomee miaƒe nyaʋiʋlia le hã. Nuka tututue dzɔna ne wò kple srɔ̃wò mieda asi ɖe nya aɖe dzi o. Ðe numedzodzroa va trɔna sagaa zua dzugbewo kple fɔbuamewo dada ɖoɖe mía nɔewoa? Ne nenemae la, nukae nàte ŋu awɔ?\nGbã la, kɔ dzime nàkpɔ alesi ɖewohĩ wò ŋutɔŋutɔ anya nɔ dzo tum ɖo ɖe kuxia tee. Ðe nèdoa dziku kabakaba? Glãkahelae nènyea? Nukae srɔ̃wò agblɔ tso ŋuwò le nya sia ŋu? Ele vevie be nàbu biabia mamletɔ sia ŋu, elabena ɖewohĩ mia kple srɔ̃wò ƒe nukpɔsusu ato vovo le nusi glãkahelanyenye fia ŋu.\nLe kpɔɖeŋu me, tsɔe be srɔ̃wò nye amesi melɔ̃a nuƒo o, evɔ wò ya èɖea wò seselelãmewo gblɔna enumake ko èvo. Ðewohĩ àgblɔ be: Esi menɔ tsitsim la, “nenema koe míaƒe ƒomeametɔ ɖesiaɖe ƒoa nui. Menye glãkahehee o!” Eye ɖewohĩ le gowòme la, menye glãkahehee o hã nyateƒe. Gake ɖewohĩ srɔ̃wò ya bua nusi wò ya nèbuna be enye nyawo ɖeɖegblɔ faa la be enye glãkahehe sẽŋu si vea ame. Enyanya ko be dzeɖoɖo ƒe mɔnu vovovoe le wò kple srɔ̃wò si ate ŋu awɔe be nugɔmemasemasewo mado mo ɖa o.\nÐo ŋku edzi hã be glãkahehe menyea ɣlidodo ɣesiaɣi o. Paulo ŋlɔ na Kristotɔwo bena: ‘Mina woaɖe ɣlidodo kple dzugbe katã ɖa le mia dome.’ (Efesotɔwo 4:31) “Ɣlidodo” fia be gbe nade dzi, gake “dzugbe” ya fia nyagbe siwo le nyaa me. Ne míebui alea la, efia be dalĩdonyawo gɔ̃ hã ate ŋu anye nyaʋiʋli ne nyaawo ku dzi na ame alo da ame ɖe anyigba.\nEsi nya siawo le susu me na wò ta la, galé ŋku ɖe alesi nèkpɔa wò kple srɔ̃wò dome masɔmasɔwo gbɔe ŋu ake. Ðe nèhea glãkaa? Abe alesi míekpɔe ene la, nyabiase sia ƒe ŋuɖoɖo ŋutɔŋutɔ nɔ te ɖe alesi srɔ̃wò bui dzi koŋ. Le esi teƒe be nàŋe aɖaba aƒu srɔ̃wòa ƒe nukpɔsusu dzi be nenemtɔe wònye la, dze agbagba nàkpɔ ɖokuiwò abe alesi eya kpɔa wòe ene, eye nàwɔ asitɔtrɔ siwo hiã la. Paulo ŋlɔ bena: “Ame aɖeke nagadi ye ŋutɔ tɔ o, ke nusi nye ame bubu tɔ la boŋ.”—Korintotɔwo I, 10:24.\n‘Nye Toɖola Nyui’\nMasɔmasɔwo gbɔkpɔnu bubu dze le Yesu ƒe nya siawo me be: ‘Nye toɖola nyui.’ (Luka 8:18) Ele eme baa be Yesu menɔ nu ƒom tso srɔ̃ɖeɖe me kadodowo ŋu o. Ke hã, míate ŋu azã gɔmeɖose si le eme la. Alekee nèɖoa to srɔ̃wòe? Ðe nèɖoa to ŋutɔ ya? Alo ɖe nèxɔa nya le enu kple kuxi siwo ŋu menya nuwo katã le o la gbɔkpɔnu tsɛwoa? Biblia gblɔ be: “Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” (Lododowo 18:13) Ekema ne masɔmasɔwo do mo ɖa la, ehiã be wò kple srɔ̃wò miadzro nyaa me eye mialé to ɖe mia nɔewo ŋu nyuie.\nLe esi nàbu srɔ̃wò ƒe nukpɔsusu nu tsɛe teƒe la, dze agbagba nàna ‘ame nu nawɔ nublanui na wò.’ (Petro I, 3:8) Le Helagbe gbãtɔ me la, nusi nya sia fia koŋue nye vevesese ɖe ame ti. Ne nane do nuxaxa na srɔ̃wò la, ele be nàxa nu kplii. Dze agbagba nàbu nya la ŋu abe alesi wòle eŋu bumee ene.\nEdze ƒã be mawuvɔ̃la Isak wɔe alea. Biblia gblɔ na mí be ƒomenya aɖe si ku ɖe via Yakob ŋu va nɔ fu ɖem na Isak srɔ̃, Rebeka. Egblɔ na Isak be: “Agbenɔnɔ tim le Xitivi-nyɔnuawo ta. Ne Yakob hã aɖe anyigba sia dzi tɔ, siwo nye Xitiviwo ƒe vinyɔnu aɖe la, ekema nukaŋuti megale agbe ɖo?”—Mose I, 27:46.\nNyateƒee wònye be anye be dzimaɖitsitsi wɔe be Rebeka gblɔ nyawo wògbɔ eme akpa. Le nyateƒe me la, ɖe agbe tii vavã? Ðe wòalɔ̃ be yeaku ŋutɔŋutɔ ne via ɖe Xiti-nyɔnu aɖea? Ðewohĩ malɔ̃ o. Ke hã, Isak mebu Rebeka ƒe seselelãmeawo nu tsɛe o. Ke boŋ Isak kpɔe be susu le nusi ŋu Rebeka tsi dzi ɖo la me, eye wòɖe afɔ ɖe enu wòsɔ. (Mose I, 28:1) Ne srɔ̃wò gatsi dzi ɖe nya aɖe ŋu ɣebubuɣi la, wɔ nenema ke. Le esi teƒe be nàbui nu tsɛe la, ɖo to srɔ̃wòa, de bubu eƒe nukpɔsusua ŋu, eye nàwɔ nu ɖe eŋu nublanuikpɔkpɔtɔe.\nToɖoɖo Kple Nugɔmesesename\nBiblia me lododo aɖe gblɔ be: “Amesi gbɔa dzi blewu la, [nugɔmeselae, NW].” (Lododowo 19:11) Ne masɔmasɔ do mo ɖa la, enɔa bɔbɔe ŋutɔ be nàwɔ nu ɖe nyatɔame ɖesiaɖe si do le srɔ̃wò nu la ŋu. Gake zi geɖe la, ɖeko esia naa glãkahehea me gasẽna ɖe edzi. Le esia ta la, ne èle to ɖom srɔ̃wò ƒe nyawo la, ɖoe kplikpaa be menye nyagbe siwo zãm wòle la koe yease o, ke boŋ seselelãme si wòtsɔ le wo gblɔmee hãe. Nugɔmesese sia akpe ɖe ŋuwò nàkpɔ nu wòayi ŋgɔ wu dzi si le kuwòm la si ale be nàɖo kuxia ƒe ke gbɔ.\nLe kpɔɖeŋu me, tsɔe be srɔ̃wò nyɔnu gblɔ na wò be, “Mevona ɖe ŋunye kura o!” Dzi ate ŋu aku wò ɖe eta eye nàgbe nya sia bɔbɔe. Ðewohĩ aɖo eŋu be: “Menɔ gbɔwò ŋkeke blibo le ɣleti si va yi me!” Gake ne èle to ɖe nyaa ŋu nyuie la, ɖewohĩ akpɔe be menye ɣeyiɣi agbɔsɔsɔ aɖee srɔ̃wòa di be nàgatsɔ akpee o. Ke boŋ kakaɖedzi aɖe biamee wòanya nɔ hele gbɔgblɔm na wò be ewɔna na ye be ègble ye ɖi eye be melɔ̃ ye o ene.\nTsɔe be srɔ̃nyɔnue nènye eye srɔ̃wo ŋutsu ɖe eƒe seselelãme gblɔ le nusiwo nèƒle nyitsɔ laa ŋu. Ewɔ nuku nɛ ale gbegbe be wòbia wò be: “Nukatae nàzã ga ma gbegbe ɖo?” Enumake la, àdi be yeaɖe ye ɖokui nu to ƒomea ƒe gazazãwo me ɖeɖe nɛ tsitotsito dzi alo to alesi nèzã ga lae tsɔtsɔ asɔ kple esi eya zã tsɔ ƒle nanee dzi. Gake nugɔmesese akpe ɖe ŋuwò nàkpɔe be manye ga home si nèzã la ŋutɔŋutɔ ƒe nya gblɔmee srɔ̃wò ŋutsua le o. Ke boŋ esi womebia eƒe nukpɔsusu le nu gã mawo ƒeƒle ŋu hafi ƒlee o lae anya ɖe fu nɛ.\nNyateƒee be mɔ aɖe anɔ srɔ̃tɔ ɖesiaɖe si, si dzi woato akpɔ ɣeyiɣi agbɔsɔsɔ me si wotsɔ nɔa wo nɔewo gbɔe kple alesi woawɔ nuƒeƒle ŋuti nyametsotsowo gbɔe. Nya lae nye be ne nyawo do ʋiʋli na mi la, nugɔmesese ana miagbɔ dzi blewu eye wòana miakpɔ nusi tututue nye nya la adze sii. Le esi teƒe be nàtso vlavo ko awɔ nu la, wɔ ɖe Biblia ŋlɔla Yakobo ƒe aɖaŋuɖoɖoa dzi be ‘nàɖe abla le nusese me, nànɔ blewu le nuƒoƒo me, nànɔ blewu hã le dziku me.’—Yakobo 1:19.\nNe àƒo nu hã la, ɖo ŋku edzi be alesi nàƒo nuae na srɔ̃wòa le vevie. Biblia gblɔ be: “Nunyalawo ƒe aɖe daa gbe le ame ŋu.” (Lododowo 12:18) Ne masɔmasɔ aɖe ɖo wò kple srɔ̃wò dome la, ɖe wò nyawo agbã dzi nɛ loo alo ɖe woada gbe le eŋua? Ðe nyawo dea mama mia dome loo alo ɖe wotana mɔ si dzi miato agawɔ ɖeka na mia? Abe alesi míekpɔe va yi ene la, ɖeko nyawo ŋuɖoɖo le dziku alo dzimagbɔɖi me dea dzre aƒe boŋ.—Lododowo 29:22.\nNe masɔmasɔ aɖe trɔ zu nyaʋawɔwɔ la, dze agbagba vevie be nya veviawo ŋu koe nàƒo nu tsoe. Wò nyawo neku ɖe nusi he masɔmasɔa vɛ ŋu, ke menye srɔ̃wòa ŋu o. Nusi anɔ vevie na wò wue nye nusi dze be wòawɔ ke menye amesi tɔe dzɔ o. Kpɔ nyuie be wò nyawo nagana glãkahehea nagafla ɖe edzi o. Biblia gblɔ be: “Gbe da ɖe ame gbɔ nana dɔmedzoe flana.” (Lododowo 15:1) Ẽ, nya si nàgblɔ kple alesi nàgblɔe ate ŋu ana srɔ̃wòa nase nu gɔme nawò loo alo wòagbe egɔmesese.\nÐoe be Yewoakpɔ Nyaa Gbɔ, Menye be Yeaɖu Dzi O\nLe míaƒe masɔmasɔwo gbɔkpɔkpɔ me la, taɖodzinuae nyena be míakpɔ kuxia gbɔ, ke menye míakpɔ amesi ɖu dzi o. Aleke miawɔ akpɔ nya la gbɔe? Mɔ si ŋu kakaɖedzi le enye be míazã Biblia ƒe aɖaŋuɖoɖowo, eye vevietɔ wu la, srɔ̃ŋutsuwo wòle na be woaxɔ ŋgɔ le esia wɔwɔ me. Le esi teƒe be nàtsi dzi ahanɔ kpaɖii le wò susuwo gbɔgblɔ me le kuxi siwo do mo ɖa ŋu la, nukatae màbu nyawo ŋu abe alesi Yehowa abu woe ene o? Do gbe ɖa na Mawu, eye nàdi eƒe ŋutifafa si adzɔ wò dzi kple tamesusuwo ŋu. (Efesotɔwo 6:18; Filipitɔwo 4:6, 7) Dze agbagba vevie be nàgakpɔ nusi nye wò ŋutɔ tɔwò ko dzi o ke boŋ nusi nye srɔ̃wò tɔ hã dzi.—Filipitɔwo 2:4.\nNusi ganana nɔnɔme gbegblẽ aɖe doa fievo ɖe edzi zi geɖe enye nana be dziku kple vevesese helĩhelĩ naɖu wò tamesusuwo kple nuwɔnawo dzi. Gake lɔlɔ̃ faa be aɖaŋuɖoɖo siwo le Mawu ƒe Nya la me natrɔ asi le ame ƒe nɔnɔme ŋu hea ŋutifafa, lɔlɔ̃ ɖe nu ɖeka dzi, kple Yehowa ƒe yayra vɛ. (Korintotɔwo II, 13:11) Eyata na “nunya, si tso dziƒo la” nafia mɔ wò, ɖe mawumenɔnɔmewo fia, eye nàxɔ “amesiwo wɔa ŋutifafa” ƒe viɖewo.—Yakobo 3:17, 18.\nLe nyateƒe me la, ele be mí katã míasrɔ̃ alesi míakpɔ masɔmasɔwo gbɔe le ŋutifafa me, nenye be esia wɔwɔ abia be míatsɔ míaƒe nanewo asa vɔe hã. (Korintotɔwo I, 6:7) Ele be míawɔ ɖe Paulo ƒe nuxlɔ̃amea dzi be míaɖe ‘dziku, dɔmedzoe, nu tovo wɔwɔ, dzugbe, ŋukpenanyawo la ɖa tso miaƒe nu me. Míaɖe amenyenye xoxoa kple eƒe nuwɔnawo ɖa, eye míado amenyenye yeyea.’—Kolosetɔwo 3:8-10.\nEle eme baa be ɣeaɖewoɣi la, àgblɔ nya aɖewo siwo ava ve wò emegbe ya. (Yakobo 3:8) Ne edzɔ alea la, ɖe kuku na srɔ̃wòa. Yi edzi nànɔ vevie dom nu le go sia me. Le ɣeyiɣi aɖe megbe la, alesi wò kple srɔ̃wòa siaa miava nɔ masɔmasɔwo gbɔ kpɔmee la ava nyo ɖe edzi.\nAfɔ Etɔ̃ Siwo Woaɖe be Glãkahehe Nu Nagasẽ O\n• Ðo to srɔ̃wòa. Lododowo 10:19\n• De bubu eƒe nukpɔsusua ŋu. Filipitɔwo 2:4\n• Wɔ nu ɖe eŋu lɔlɔ̃tɔe. Korintotɔwo I, 13:4-7\nNusi Nàte Ŋu Awɔ Azɔ\nBia nya siwo gbɔna la srɔ̃wò, eye nàɖo to ŋuɖoɖoawoa enumatsomatsoe. Ekema srɔ̃wòa hã ate ŋu abia nya siawo ke wò nàɖo eŋu.\n• Ðe mehea glãkaa?\n• Ðe meɖoa to wò ŋutɔŋutɔ ne èle wò nyawo gblɔma, alo ɖe metsoa nya le nuwò hafi nèwua wònyaa nu?\n• Ðe nye nyawo lɔa wò ameŋumabumabutɔe alo dzikutɔea?\n• Nukae mía kple evea míate ŋu awɔ be míaƒe dzeɖoɖo naganyo ɖe edzi—vevietɔ ne míaƒe susuwo mewɔ ɖeka le nya aɖe ŋu o?\nÐe nèɖoa toa?\n‘Ewɔna nam be ègblem ɖi alo melɔ̃m o’\n“Mevona ɖe ŋunye kura o!”\n“Menɔ gbɔwò ŋkeke blibo le ɣleti si va yi me!”\nƉoe Ɖe Amewo Ɖoe Ɖe Amewo Ne Srɔ̃ɖeɖe me Masɔmasɔwo Do Mo Ða\nw05 6/1 axa 20-23\nNukatae Ðekawɔwɔ Mele Xexeame O?\nAfikae Xexeame Ðo Tae?\nAnukwareɖilawo He Kafukafu vɛ na Yehowa\nYehowa Kpɔa Amesiwo Ðoa Ŋu Ðe Eŋu La Ta\nWoɖe Wo, Menye To Dɔwɔwɔ Ko Dzi o, Ke To Amenuveve Hã Dzi\n“Agbe, Si Li Fifi”—Eɖuɖu Bliboe!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2005\nGBETAKPƆXƆ—TATA SI MÍESRƆ̃NA June 2005


Nu Si Míaƒe Kpekpeawo Dede Ðena Fiana Le Mía Ŋu | Gbetakpɔxɔ Nusɔsrɔ̃\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Tokunɔgbe Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“[Miyi edzi mianɔ] gbeƒã ɖem Aƒetɔ la ƒe ku va se ɖe esime wòava.”—1 KOR. 11:26.\nHADZIDZI 18 Akpedada Ðe Tafea Ta\n1-2. (a) Ne ame miliɔn geɖewo ƒo ƒu hena Aƒetɔ Ƒe Fiẽnuɖuɖua la, nu kae Yehowa dea dzesii? (Kpɔ foto si le akpaa dzi.) (b) Nu ka mee míadzro le nyati sia me?\nBU EŊU kpɔ: Nu kae Yehowa dea dzesii ne ekpɔ ame miliɔn geɖe siwo le xexea me godoo la ƒo ƒu hena Aƒetɔ Ƒe Fiẽnuɖuɖua? Menye ame gbogbo siwo va ƒo ƒu la ƒe agbɔsɔsɔme koe wòkpɔna o; ke edea dzesi ame ɖeka ɖe sia ɖe si de wɔnaa la hã. Le kpɔɖeŋu me, edea dzesi ame siwo dea Ŋkuɖodzia nuteƒewɔwɔtɔe ƒe sia ƒe. Wo dometɔ aɖewo nye ame siwo dea wɔna sia, togbɔ be wole wo yome tim vevie gɔ̃ hã. Ame aɖewo hã medea míaƒe kpekpe bubuawo o, gake wobui be ele vevie ŋutɔ be yewoade Ŋkuɖodzia ya. Yehowa dea dzesi ame siwo de Ŋkuɖodzia zi gbãtɔe nye ema la hã, togbɔ be ɖewohĩ ɖeko wodi be yewoanya nu si tututu yia edzi le wɔna sia me gɔ̃ hã.\n2 Vavãe, edzɔa dzi na Yehowa be ame gbogbo mawo vaa Ŋkuɖodzia. (Luka 22:19) Ke hã, menye ame agbɔsɔsɔme si va wɔnaa teƒe koe le vevie na Yehowa o. Susu si ta wova ɖo la le vevie nɛ wu; ɛ̃, nu si ʋã amewo wova lae le vevie na Yehowa. Le nyati sia me la, míadzro nyabiase aɖe si le vevie ŋutɔ la me; eyae nye: Nu ka tae menye ƒe sia ƒe ƒe Ŋkuɖodziwɔnaa ko míedena ko evɔ o, ke míedea kwasiɖa sia kwasiɖa ƒe kpekpe siwo ŋu Yehowa wɔ ɖoɖo ɖo na ame siwo lɔ̃nɛ la hã?\nMíele ame miliɔn geɖe kpem le xexea me godoo be woade Aƒetɔ Ƒe Fiẽnuɖuɖu ƒe wɔnaa (Kpɔ memama 1-2 lia)\nÐOKUIBƆBƆ ƲÃA MÍ\n3-4. (a) Nu ka tae míedea kpekpeawo ɖo? (b) Nu kae míaƒe kpekpeawo dede ɖena fiana le mía ŋu? (d) Le 1 Korintotɔwo 11:23-26 ƒe nya nu la, nu ka tae mele be Ŋkuɖodzia nato mía ŋu o?\n3 Susu si koŋ tae míedea hamea ƒe kpekpewo ɖoe nye be, wonye míaƒe mawusubɔsubɔ ƒe akpa aɖe. Susu bubu si tae míedea kpekpeawo ɖoe nye be, Yehowa fiaa nu mí le kpekpeawo me. Dadalawo melɔ̃na ɖe edzi be ehiã be woafia nu yewo o. (3 Yoh. 9) To vovo na woawo la, míawo ya míedina vevie be Yehowa kple eƒe habɔbɔ si zãm wòle la nafia nu mí.—Yes. 30:20; Yoh. 6:45.\n4 Ne míedea kpekpeawo la, esia ɖenɛ fiana be míenye ɖokuibɔbɔlawo—si fia be, míelɔ̃ faa be woafia nu mí. Menye esi wodi tso mía si be míade Yesu ƒe ku ƒe Ŋkuɖodzia ta koe míedea wɔna sia le Ŋkuɖodziŋkekea ƒe fiẽme ɖo o, ke boŋ, esi míeɖoa to Yesu ƒe se si wòde na mí be, “Minɔ esia wɔm hena ŋkuɖoɖo dzinye” la dzi ɖokuibɔbɔtɔe tae míedena ɖo. (Xlẽ 1 Korintotɔwo 11:23-26.) Kpekpe sia nana kakaɖedzi sẽŋu gasua mía si ɖe míaƒe etsɔmemɔkpɔkpɔa ŋu eye wògaɖoa ŋku ale si gbegbe Yehowa lɔ̃ míi hã dzi na mí. Ke hã, Yehowa nyae be míehiã na dzidedeƒo kple ŋusẽdodo enuenu le ƒe bliboa me, ke menye zi ɖeka ko o. Eya ta, ewɔ ɖoɖo ɖe kpekpewo ŋu na mí kwasiɖa sia kwasiɖa eye wòdea dzi ƒo na mí be míade wo. Ðokuibɔbɔ ʋãa mí be míaɖo toe. Míezãa gaƒoƒo geɖe kwasiɖa sia kwasiɖa tsɔ dzrana ɖo ɖe kpekpeawo ŋu hedea wo.\n5. Nu ka tae ɖokuibɔbɔlawo wɔna ɖe Yehowa ƒe amekpekpea dzi?\n5 Ƒe sia ƒe la, ɖokuibɔbɔla geɖe wɔna ɖe Yehowa ƒe amekpekpea dzi be wòafia nu yewo. (Yes. 50:4) Wokpɔa dzidzɔ ne wode Ŋkuɖodzia, eye wotea kpekpe bubuawo hã dede. (Zak. 8:20-23) Edoa dzidzɔ na mía kpli wo siaa be Yehowa “[míaƒe] kpeɖeŋutɔ kple [míaƒe] xɔnametɔ” la le nu fiam mí hele mɔ fiam mí. (Ps. 40:17) Le nyateƒe me la, nu kae gadoa dzidzɔ na ame wu alo le vevie wu wɔwɔ ɖe amekpekpe si Yehowa nana ame be wòana ye kple ye Vi, Yesu, si yelɔ̃ vevie la yewoafia nui la dzi?—Mat. 17:5; 18:20; 28:20.\n6. Aleke ɖokuibɔbɔ kpe ɖe ŋutsu aɖe ŋu wòde Ŋkuɖodzia?\n6 Ƒe sia ƒe la, míedzea agbagba kpea ame geɖe ale si nu míate ŋui be woade Yesu ƒe ku ƒe Ŋkuɖodzia. Ðokuibɔbɔla geɖewo wɔna ɖe míaƒe amekpekpea dzi, eye esia ɖea vi geɖe na wo. Bu eƒe kpɔɖeŋu aɖe ŋu kpɔ. Ƒe geɖee nye esi va yi la, nɔviŋutsu aɖe na amekpegbalẽvi ŋutsu aɖe tsɔ kpee be wòade Ŋkuɖodzia, gake ɖeko wògblɔ na nɔviŋutsua be yemate ŋu ade o. Ke hã, le Ŋkuɖodziŋkekea ƒe fiẽ la, ŋutsu sia va Fiaɖuƒe Akpataa me, eye esi nɔviŋutsua kpɔe la, ewɔ nuku nɛ ŋutɔ. Ale si nɔviwo do vivi ɖe ŋutsua ŋui la wɔ dɔ ɖe edzi ale gbegbe be ete míaƒe kwasiɖa sia kwasiɖa ƒe kpekpeawo dede. Le nyateƒe me la, le ƒe si kplɔe ɖo me katã la, zi etɔ̃ pɛ koe mete ŋu de kpekpeawo o. Nu kae kpe ɖe eŋu wòtso nya me be yeanɔ kpekpeawo katã dem? Ale si gbegbe wòbɔbɔ eɖokuii lae na wòtrɔ eƒe susu. Nɔviŋutsu si kpee la gblɔ emegbe be, “Enye ame aɖe si bɔbɔ eɖokui ale gbegbe.” Ðikeke mele eme o be, Yehowae he ŋutsu sia va eɖokui gbɔ be wòasubɔ ye, eye fifia, ezu nɔviŋutsu xɔnyɔnyrɔ.—2 Sam. 22:28; Yoh. 6:44.\n7. Aleke nu siwo míesrɔ̃na le kpekpeawo me kple nu siwo míexlẽna le Biblia me la kpena ɖe mía ŋu míebɔbɔa mía ɖokuiwo?\n7 Nu siwo míesrɔ̃na le kpekpeawo me kple nu siwo míexlẽna le Biblia me la kpena ɖe mía ŋu míebɔbɔa mía ɖokui. Le kwasiɖa siwo do ŋgɔ na Ŋkuɖodzia me la, míaƒe kpekpeawo me nyawo kuna ɖe kpɔɖeŋu si Yesu ɖo ɖi na mí kple ɖokuibɔbɔ si wòɖe fia esi wòtsɔ eƒe agbe sa vɔe wònye tafe ɖe mía ta la ŋu zi geɖe. Eye wodea dzi ƒo na mí be míaxlẽ Biblia me nuŋlɔɖi siwo ku ɖe Yesu ƒe ku kple eƒe tsitretsitsi ŋu la le ŋkeke siwo do ŋgɔ na Ŋkuɖodzia me. Nu siwo míesrɔ̃ le kpekpe mawo kple nu siwo míexlẽna le Biblia me ŋutinya mawo me la nana míegakpɔa ŋudzedze ɖe ale si Yesu tsɔ eɖokui sa vɔ ɖe mía ta la ŋu geɖe wu. Esia ʋãa mí míesrɔ̃a eƒe ɖokuibɔbɔa eye míewɔa Yehowa ƒe lɔlɔ̃nu, ne esia wɔwɔ sesẽ na mí gɔ̃ hã.—Luka 22:41, 42.\nDZINƆAMEƑO KPENA ÐE MÍA ŊU\n8. Aleke Yesu ɖe dzinɔameƒo fiae?\n8 Míedzea agbagba hã be míasrɔ̃ dzinɔameƒo ƒe kpɔɖeŋu si Yesu ɖo ɖi la. De ŋugble le dzinɔameƒo si wòɖe fia le ŋkeke siwo do ŋgɔ na eƒe ku me la ŋu kpɔ. Enyae nyuie be, eteƒe madidi o, yeƒe futɔwo aɖi gbɔ ye, woaƒo ye, ahawu ye. (Mat. 20:17-19) Ke hã, elɔ̃ faa be yeaku. Esi ɣeyiɣia de la, egblɔ na eƒe nusrɔ̃la wɔnuteƒe siwo nɔ eŋu le Getsemane la be: “Mitso, mina míadzo. Kpɔ ɖa! Ame si dem asi la gogo.” (Mat. 26:36, 46) Eye esi ameha aɖe tsɔ lãnuwo ɖe asi gbɔna elé ge la, ezɔ te ɖe wo ŋu heɖe eɖokui fia wo, eye wògblɔ na asrafoawo be woaɖe asi le yeƒe apostoloawo ŋu woadzo. (Yoh. 18:3-8) Dzinɔameƒo gã ka gbegbee nye esi Yesu ɖe fia! Egbea, Kristotɔ amesiaminawo kple alẽ bubuawo me tɔwo kua kutri vevie srɔ̃a Yesu ƒe dzinɔameƒo ƒe kpɔɖeŋua. Aleke wowɔa esiae?\nDzinɔameƒo si nèɖena fiana le Kristotɔwo ƒe kpekpewo dede me la doa ŋusẽ ame bubuwo (Kpɔ memama 9 lia) *\n9. (a) Nu ka tae wòbia dzinɔameƒo be míade kpekpeawo edziedzi? (b) Aleke kpɔɖeŋu si míeɖona le go sia me la ate ŋu awɔ dɔ ɖe mía nɔvi siwo wolé de gaxɔ me le woƒe xɔse ta la dzi?\n9 Ne míele nɔnɔme sesẽwo me tom la, ehiã be dzi nanɔ mía ƒo hafi míate ŋu anɔ kpekpeawo dem edziedzi. Mía nɔvi aɖewo dea kpekpeawo togbɔ be wole nu xam vevie, dzi ɖe le wo ƒo, alo wole lãmesẽkuxiwo me tom gɔ̃ hã. Dzi nɔa nɔvi bubuwo hã ƒo wodea kpekpeawo togbɔ be woƒe ƒometɔwo alo dziɖuɖumegãwo le wo yome tim vevie gɔ̃ hã. Tɔ sẽe nàbu ale si kpɔɖeŋu si míeɖona le kpekpeawo dede me la ɖea vi na nɔvi siwo wolé de gaxɔ me le woƒe xɔse ta la ŋu kpɔ. (Heb. 13:3) Ne wose be míeyi edzi le Yehowa subɔm togbɔ be míele xaxawo me tom hã la, esia doa ŋusẽ wo woléa xɔsea me ɖe asi, dzi ɖoa wo ƒo, eye woyia edzi wɔa nuteƒe. Apostolo Paulo nɔ nɔnɔme sia tɔgbi me kpɔ. Esi wònɔ gaxɔ me le Roma la, ɣesiaɣi si wòse be nɔviawo yi edzi le Mawu subɔm nuteƒewɔwɔtɔe la, ekpɔa dzidzɔ. (Flp. 1:3-5, 12-14) Anɔ eme be esi woɖe Paulo le gaxɔ me teti alo ɣeyiɣi kpui aɖe do ŋgɔ la, eŋlɔ agbalẽ ɖo ɖe Hebritɔwo. Ede dzi ƒo na Kristotɔ wɔnuteƒe mawo le eƒe agbalẽa me be woana woƒe “nɔvilɔlɔ̃ nayi edzi ɖaa” eye woagagblẽ woƒe kpekpewo ɖi gbeɖe o.—Heb. 10:24, 25; 13:1.\n10-11. (a) Ame kawoe wòle be míakpe va Ŋkuɖodzia? (b) Le Efesotɔwo 1:7 ƒe nya nu la, susu ka tae wòle be míakpe wo ɖo?\n10 Míeɖea dzinɔameƒo fiana ne míekpe míaƒe ƒometɔwo, dɔwɔhatiwo, kple aƒelikawo be woade Ŋkuɖodzia. Nu ka tae míekpea ame siawo ɖo? Nu si tae nye be, míekpɔ ŋudzedze ɖe nu si Yehowa kple Yesu wɔ na mí la ŋu ale gbegbe be, míedina vevie be míakpe wo godoo be woade Ŋkuɖodzia. Míedi be woanya nu si woawɔ be Yehowa ƒe “amenuveve” si wòɖe fia to tafea dzi la naɖe vi na woawo hã.—Xlẽ Efesotɔwo 1:7; Nyaɖ. 22:17.\n11 Ne dzi le mía ƒo eye míeyi ɖaƒo ƒu kple mía nɔviwo ɖekae la, míetoa esia dzi ɖea nɔnɔme nyui xɔasi bubu aɖe si Mawu kple Via siaa ɖena fiana le mɔ ɖedzesiwo nu la fiana.\nLƆLƆ̃ ƑONƐ ÐE MÍA NU\n12. (a) Aleke kpekpeawo dede nana lɔlɔ̃ si le mía si na Yehowa kple Yesu la gasẽna ɖe edzi? (b) Nu kae 2 Korintotɔwo 5:14, 15 dea dzi ƒo na mí be míawɔ ale be míate ŋu asrɔ̃ Yesu?\n12 Lɔlɔ̃ si le mía si na Yehowa kple Yesu la ƒonɛ ɖe mía nu be míade kpekpeawo. Eye ne míede kpekpeawo la, nu siwo míesrɔ̃na la nana lɔlɔ̃ si le mía si na Yehowa kple Via la gasẽna ɖe edzi. Woɖoa ŋku nu siwo wowɔ na mí la dzi na mí edziedzi le kpekpeawo me. (Rom. 5:8) Ŋkuɖodzia koŋue ɖoa ŋku lɔlɔ̃ gã si gbegbe woɖe fia mía kple ame siwo mekpɔ de asixɔxɔ tafea ŋu haɖe o la siaa dzi na mí. Esi míekpɔ ŋudzedze ɖe nu si Yehowa kple Yesu wɔ na mí la ŋu tso dzi blibo me ta la, míedzea agbagba be míasrɔ̃ Yesu ƒe kpɔɖeŋu le míaƒe agbenɔnɔ me gbe sia gbe. (Xlẽ 2 Korintotɔwo 5:14, 15.) Tsɔ kpe ɖe eŋu la, míaƒe dzi ʋãa mí be míakafu Yehowa ɖe tafe si wòna ɖe mía ta la ta. Mɔ aɖe si dzi míate ŋu ato akafui ye nye be míaɖo nya ŋu tso dzi me le kpekpeawo me.\n13. Aleke míate ŋu aɖe ale si gbegbe míelɔ̃ Yehowa kple Viae la afia? Ðe eme.\n13 Míate ŋu aɖe ale si gbegbe míelɔ̃ Yehowa kple Viae la afia ne míelɔ̃na faa tsɔa nuwo saa vɔe hewɔa nu sia nu si wobia tso mía si. Zi geɖe la, ele be míatsɔ nanewo asa vɔe hafi míate ŋu ade kpekpeawo. Hame geɖe wɔa kpekpe aɖe le kwasiɖaa ƒe ŋkeke aɖe si dzi míedea dɔme la ƒe fiẽme esime ɖeɖi anya te mía ŋu. Eye wowɔa kpekpe bubu hã le kwasiɖaa ƒe nuwuwu esime ame bubuwo le ɖiɖim ɖe eme. Ðe Yehowa dea dzesii be míedea kpekpeawo togbɔ be ɖeɖi te mía ŋu gɔ̃ hã? Ɛ̃, edea dzesii godoo! Le nyateƒe me la, zi ale si míeʋlina vevie hafi dea kpekpeawo la, zi nenemae Yehowa dea asixɔxɔ lɔlɔ̃ si le mía si na eyama la ŋu.—Marko 12:41-44.\n14. Aleke Yesu ɖo kpɔɖeŋu ɖi na mí le ɖokuitsɔtsɔsavɔ ƒe lɔlɔ̃ gome?\n14 Yesu ɖo kpɔɖeŋu ɖi na mí le ɖokuitsɔtsɔsavɔ ƒe lɔlɔ̃ gome. Menye ɖeko wòlɔ̃ faa be yeaku ɖe yeƒe nusrɔ̃lawo ta ko evɔ o, ke elɔ̃ faa hã be nu sia nu si yeawɔ gbe sia gbe la naɖee afia be woƒe nyonyo le vevie na ye wu ye ŋutɔ ye tɔ. Le kpɔɖeŋu me, ekpe kple eyomedzelawo esime ɖeɖi te eŋu eye wònɔ nu xam vevie gɔ̃ hã. (Luka 22:39-46) Eye eƒe susu nɔa nu si wòate ŋu awɔ na amewo la ŋu, ke menye nu si wòate ŋu akpɔ tso wo gbɔ la ŋu o. (Mat. 20:28) Ne lɔlɔ̃ si le mía si na Yehowa kple mía nɔviwo la nu sẽ nenema gbegbe la, míawɔ nu sia nu si míate ŋui ade Aƒetɔ Ƒe Fiẽnuɖuɖua kpakple hame ƒe kpekpe bubuawo katã.\n15. Ame kawo hã ŋue míedina vevie be míakpe ɖo?\n15 Kristotɔwo ƒe nɔviwo ƒe habɔbɔ vavãtɔ ɖeka kolia la me tɔwoe míenye, eye edzɔa dzi na mí be míazã ɣeyiɣi geɖe ale si nu míate ŋui atsɔ akpe ɖe amewo ŋu be woava wɔ ɖeka kpli mí le habɔbɔ sia me. Ke hã, míedina vevie be míakpe ɖe ame siwo “do ƒome kpli mí le xɔse la me” gake wova dzudzɔ gbeadzidede alo kpekpeawo dede la hã ŋu. (Gal. 6:10) Míeɖenɛ fiana wo be míelɔ̃ wo ne míedea dzi ƒo na wo be woade kpekpeawo, vevietɔ Ŋkuɖodzia. Abe Yehowa kple Yesu ene la, dzi dzɔa mí ale gbegbe ne nɔvi aɖe si gbɔdzɔ la trɔ va Yehowa, mía Fofo kple Alẽkplɔla lɔ̃ame la gbɔ.—Mat. 18:14.\nÈle Wo Kpe Gea?\nWoaƒo nuƒo tɔxɛ si nye “Minyã Agbe Vavã La!” le April 8, 2019, ƒe kwasiɖaa me. Ame siwo ava se nuƒo tɔxɛa la akpɔ ŋuɖoɖo na biabia vevi siawo: Nu kae nye agbe vavã la? Aleke míawɔ be míaƒe asi nasu agbe vavã la dzi goŋgoŋ? Ðewohĩ, nuƒo tɔxɛa aʋã ame siwo ava see la be woade Ŋkuɖodzia. Míele mɔ kpɔm be “ame siwo si dzi ƒe nɔnɔme nyui le” la dometɔ aɖewo anɔ wo dome.—Dɔw. 13:48.\n16. (a) Aleke míate ŋu ade dzi ƒo na mía nɔewo, eye nu kae míaƒe kpekpewo ate ŋu awɔ na mí? (b) Nu ka tae wòsɔ nyuie be míaɖo ŋku Yesu ƒe nya si dze le Yohanes 3:16 la dzi le ƒea ƒe ɣeyiɣi sia me?\n16 Le kwasiɖa siwo gbɔna me la, dze agbagba nàkpe ame ale si nu nàte ŋui la be woade Ŋkuɖodzia le Fiɖa, April 19, 2019, ƒe fiẽme. (Kpɔ aɖaka si nye “Èle Wo Kpe Gea?”) Neva eme be, míanɔ kpekpe siwo katã ƒe ɖoɖo Yehowa wɔ na mí la dem, be míanɔ dzi dem ƒo na mía nɔewo ɣesiaɣi. Esi nuɖoanyi sia ƒe nuwuwu le aƒe tum la, ehiã be míanɔ kpekpeawo dem ale be woakpe ɖe mía ŋu míayi edzi abɔbɔ mía ɖokui, dzi nanɔ mía ƒo, eye míaɖe lɔlɔ̃ afia geɖe wu. (1 Tes. 5:8-11) Mina míaɖe ale si míesena le mía ɖokui me tso ale si gbegbe Yehowa kple Via lɔ̃ míi ŋu la fia tso dzi blibo me!—Xlẽ Yohanes 3:16.\nALEKE MÍAƑE HAMEA ƑE KPEKPEWO DEDE . . .\nɖenɛ fiana be míebɔbɔa mía ɖokui?\nɖenɛ fiana be dzi le mía ƒo?\nɖea lɔlɔ̃ si le mía si la fiana?\nHADZIDZI 126 Nɔ Ŋudzɔ, Nɔ Tsitre Sesĩe, Nàsẽ Ŋu\n^ mm. 5 Kristo ƒe ku ƒe Ŋkuɖodziwɔna si míawɔ le Fiɖa, April 19, 2019, dzi le fiẽ me lae nye kpekpe vevitɔ kekeake si míawɔ le ƒe bliboa me. Nu kae ʋãa mí be míade wɔna sia? Ðikeke mele eme o be, esi míedi be míadze Yehowa ŋu tae. Le nyati sia me la, míadzro nu si Ŋkuɖodzia kple míaƒe kwasiɖa sia kwasiɖa ƒe kpekpeawo dede ɖena fiana le mía ŋu la me.\n^ mm. 52 NU SI LE EDZI YIM LE FOTOA ME: Nɔviŋutsu aɖe si wolé de gaxɔ me le eƒe xɔse ta la xɔ lɛta tso eƒe ƒomea gbɔ eye esia de dzi ƒo nɛ. Esia na wòse le eɖokui me be womeŋlɔ ye be o; dzi dzɔe esi eƒe ƒomea gblɔ nɛ be yewo hã yewoyi edzi le nuteƒe wɔm na Yehowa, togbɔ be ʋunyaʋunya le edzi yim le yewoƒe nutoa me hã.


Agbemeŋutinya: Yehowa Yra Mí Esi Míewɔ Nu Si Wòdi Tso Mía Si | Nɔvinyɔnu Olive Matthews\nAbe Ale si Nɔvinyɔnu Olive Matthews Gblɔe ene\n“Míawɔ dɔ ma!” Nya siae nye kple srɔ̃nye kpakple fonye kple srɔ̃a míegblɔ esi wotsɔ subɔsubɔ ƒe mɔnukpɔkpɔ aɖe ɖo mía ŋkume. Nu ka tae míelɔ̃ be míawɔ dɔa, eye aleke Yehowa yra mí? Gbã la, na maƒo nu tso ɖokuinye ŋu na wò vie.\nWODZIM le ƒe 1923 me le Hemsworth, si nye du aɖe si le Yorkshire, le England. Fonye ŋkɔe nye Bob. Esi mexɔ abe ƒe asieke ene la, mía fofo si melɔ̃a subɔsubɔhawo ƒe alakpanuwɔwɔwo kura o la ƒe asi su agbalẽ aɖewo siwo klo nu le alakpasubɔsubɔhawo ƒe nuwɔnawo dzi la dzi. Nu siwo wòxlẽ la wɔ dɔ ɖe edzi ŋutɔ. Ƒe ʋɛ aɖewo megbe la, Bob Atkinson va mía ƒeme eye wòzã agbaƒomɔ̃ tsɔ ƒo Nɔviŋutsu Rutherford ƒe nuƒo aɖe na mí. Míede dzesii be ame siwo ta agbalẽ mawo la ke gbɔe nuƒoa me nyawo hã tso. Dzinyelawo kpe Nɔviŋutsu Atkinson be wòava nɔ fiẽnu ɖum kpli mí gbe sia gbe ale be wòanɔ biabia gbogbo siwo nɔ mía si ku ɖe Biblia me nyawo ŋu la ŋu ɖom na mí. Ekpe mí be míade kpekpeawo le nɔviŋutsu aɖe si gbɔ didi tso mía gbɔ kilometa ʋɛ aɖewo la ƒe aƒe me. Míete kpekpeawo dede enumake, eye le ɣeyiɣi kpui aɖe ko me la, woɖo hame sue aɖe ɖe Hemsworth. Esia megbe kpuie la, nutome subɔlawo (siwo woyɔna fifia be nutome sue dzikpɔlawo) va dzea mía gbɔ, eye míekpea mɔɖela siwo le nutoa me wova ɖua nu kpli mí. Hadede kple nɔvi mawo ɖe vi geɖe nam.\nƑomea nɔ dɔwɔƒe aɖe ɖom ɣemaɣi, ke hã, Papa gblɔ na fonye be, “Ne èdi be yeawɔ mɔɖeɖedɔa la, ke ɖeko míakpa dɔ sia.” Bob lɔ̃ ɖe edzi, eye wòʋu yi ɖanɔ mɔɖeɖedɔa wɔm esime wòxɔ ƒe 21. Le ƒe eve megbe, esime mexɔ ƒe 16 la, mezu mɔɖela. Mezãa ɖaseɖigbalẽvi kple agbaƒomɔ̃ le gbeƒãɖeɖedɔa me, eye zi geɖe la, nye ɖekae nɔa gbeadzi negbe kwasiɖanuwuwuwo ko. Ke hã, Yehowa yram mekpɔ Biblia nusrɔ̃vi aɖe si wɔ ŋgɔyiyi wòɖe dzesi. Nusrɔ̃vi ma ƒe ƒometɔ geɖe va xɔ nyateƒea emegbe. Le ƒe si kplɔe ɖo me la, woɖo nye kple Mary Henshall mɔɖela veviwoe. Anyigbamama si me wona míewɔ dɔ lee nye Cheshire nutoa me.\nXexemeʋa Evelia nɔ edzi yim vevie ɣemaɣi, eye wobia tso nyɔnuwo si be woawɔ dɔ aɖewo atsɔ akpe asi ɖe aʋaa ŋu. Esi míenye mɔɖela veviwo ta la, míesusu be womabia tso mía si be míawɔ dɔ mawo o, abe ale si wònɔ le mawunyafiala bubuwo gome ene. Gake setɔwo melɔ̃ o, eye wona menɔ gaxɔ me ŋkeke 31. Le ƒe si kplɔe ɖo me esime mexɔ ƒe 19 la, mede nye ŋkɔ agbalẽ me le dziɖuɖua gbɔ be nyemayi aʋa o le dzitsinya ta. Wokplɔm yi ʋɔnu zi eve, gake le go eveawo katã me la, woɖe asi le ŋunye. Le esiawo katã me la, mekpɔe be gbɔgbɔ kɔkɔea nɔ kpekpem ɖe ŋunye, eye Yehowa lém ɖe te, eye wòna meli ke hesẽ ŋu.—Yes. 41:10, 13.\nMEKPƆ ZƆHƐ BUBU\nƑe 1946 mee nye kple Nɔviŋutsu Arthur Matthews míedo go zi gbãtɔ. Enɔ gaxɔ me ɣleti etɔ̃, elabena egbe be yemawɔ asrafodɔ o le dzitsinya ta, eyome eyi ɖawɔ dɔ kple nɔvia Dennis si nye mɔɖela vevi le Hemsworth. Tso woƒe ɖevime kee wo fofo fia nu wo tso Yehowa ŋu, eye woxɔ nyɔnyrɔ le woƒe ƒewuiwo me. Ɣeyiɣi kpui aɖe megbe la, woɖo Dennis ɖe Ireland, si wɔe be zɔhɛ megava nɔ Arthur si o. Ale si ɖekakpui veviedola sia wɔa nui la wɔ dɔ ɖe dzinyelawo dzi, eya ta womia asi Arthur be wòava nɔ yewo gbɔ. Ne meɖi tsa yi dzinyelawo gbɔ la, nye kple Arthur míeɖonɛ mía ɖokui dzi be míaklɔ agbawo le nuɖuɖu vɔ megbe. Emegbe míeva nɔ agbalẽ ŋlɔm ɖo ɖe mía nɔewo. Le ƒe 1948 me la, wogana Arthur yi gaxɔ me ɣleti etɔ̃ ake. Míeɖe srɔ̃ le January 1949 me, eye míaƒe taɖodzinue nye be míanɔ ɣeyiɣiawo katã ƒe subɔsubɔdɔa dzi zi ale si wòanya wɔ ko. Míeɖɔ ŋu ɖo le gazazã me, eye ne míexɔ mɔkeke la, míekpena ɖe agbledelawo ŋu wogbea atikutsetsewo eye woxea fe na mí. Le Yehowa ƒe kpekpeɖeŋu me la, míete ŋu yi mɔɖeɖedɔa dzi.\nLe Hemsworth, ɣeyiɣi kpui aɖe le míaƒe srɔ̃ɖeɖe megbe, le ƒe 1949 me\nƑe ɖeka kple nu vi aɖe megbe la, woɖo mí ɖe Northern Ireland. Míeyi Armagh gbã, emegbe míeyi Newry. Katolikotɔwo koŋue nɔ du eve siawo me. Wotsia tsitre ɖe ha bubu me tɔwo ŋu vevie le nuto mawo me ɣemaɣi, eya ta, ehiã be míadze aye ahaɖɔ ŋu ɖo le nuƒoƒo na amewo me. Wowɔa kpekpeawo le nɔviŋutsu aɖe kple srɔ̃a ƒe aƒe me. Teƒea didi tso mía gbɔ kilometa 16. Ame enyi aɖewo koe dea kpekpeawo. Ne atsu kple asia na mɔnukpɔkpɔ mí be míatsi yewo gbɔ ŋu nake la, míemlɔa anyigba, eye le ŋufɔke la, míeɖua ŋdinu wòsua mí nyuie hafi dzea mɔ. Dzidzɔ gãe wònye nam be Ðasefo geɖewo le nuto ma me fifia.\n“MÍAWƆ DƆ MA!”\nFonye kple srɔ̃a Lottie wonye mɔɖela veviwo le Northern Ireland xoxo, eye le ƒe 1952 me la, mí ame enea míede nutome gã takpekpe aɖe le Belfast. Nɔviŋutsu aɖe xɔ mí katã ɖe eƒeme hekpe ɖe Pryce Hughes, si nye alɔdze dzikpɔla le Britain ɣemaɣi la ŋu. Le zã aɖe me la, míenɔ dze ɖom tso Mawu Ƒe Mɔ Nye Lɔlɔ̃ gbalẽvia, (si le yevugbe me) si woɖe ɖe go la ŋu. Irelandtɔwo koŋ tae wotae ɖo. Nɔviŋutsu Hughes ƒo nu tso ale si wòsesẽ be woaɖe gbeƒã na Katolikotɔ siwo le Ireland ŋu. Le ɣeyiɣi mawo me la, amewo tsɔ akpa sesẽ nya nɔviwo do goe le woƒe aƒewo me eye amehawo dze wo dzi ŋutasesẽtɔe le esi woƒe nunɔlawo ƒoe ɖe wo nu ta. Nɔviŋutsu Pryce gblɔ be, “Míehiã na srɔ̃tɔ siwo si ʋu le ale be woawɔ gbeƒãɖeɖedɔ vevi aɖe si me míama agbalẽviawo le le dukɔ bliboa me.” * Míexɔ edzi nɛ enumake be, “Míawɔ dɔ ma!” Aleae wòdzɔe be míegblɔ nya ma si dze le ŋutinya sia ƒe ŋgɔdonyaa me.\nMía kple hati mɔɖelawo míele dzokeke dzi\nTeƒe aɖe si mɔɖelawo dzena zi geɖe le Dublin ye nye Dada Rutland ƒeme. Enye nɔvinyɔnu tsitsi wɔnuteƒe aɖe. Mí ame enea míedze egbɔ, eyome míedzra míaƒe nunɔamesi aɖewo, eye mí katã míetigi ɖe Bob ƒe dzokeke si ŋu amenɔƒe bubu tsiã ɖo la me be míaɖadi ʋu aɖe aƒle. Míekpɔ ʋu aɖe si sɔ na mí heƒlee; ɖeko menye ʋu yeyee o. Míegblɔ na edzralaa be wòana woakui ava aƒe me na mí, elabe mía dometɔ aɖeke menya ʋukuku o. Arthur nɔ zã dzi gbe ma gbe nɔ asi wɔm ɖe yame abe ɖe wòle ʋu ƒe gear dem ene. Le ŋufɔke esime wònɔ agbagba dzem be yeaku ʋua ado goe le enɔƒe la, Mildred Willett si nye dutanyanyuigblɔla (si va ɖe John Barr emegbe) la va aƒea me. Eya nya ʋukuku! Ekpe ɖe mía ŋu míesrɔ̃ ʋua kuku, eye míesu te azɔ be míayi dɔa gbe!\nƲu kple xɔdɔmeʋu si míenɔ zazãm\nNu si míehiã azɔe nye dzeƒe. Woɖo aɖaŋu na mí do ŋgɔ be míagatsi xɔdɔmeʋu me o, elabena tsitretsiɖeŋulawo ate ŋu ava tɔ dzoe, eya ta míedi aƒe be míahaya, gake míekpɔ ɖeke o. Esia ta, mí ame enea míetsi ʋua me dɔ gbe ma gbe. Le ŋufɔke la, nu si ŋu míete ŋu ke ɖo koe nye xɔdɔmeʋu si me abati sue eve le. Esiae va zu míaƒe aƒe. Nukutɔe la, afi si míada xɔdɔmeʋua ɖo la meva nye kuxi o, elabena agbledela aɖewo nyo dɔme na mí; wona míedae ɖe woƒe anyigba dzi. Nu si míewɔnae nye be, míeɖea gbeƒã le nuto si didi abe kilometa 16 va ɖo 24 ene tso afi si míeda xɔdɔmeʋua ɖo gbɔ la me. Eyome, míeʋuna yia teƒe bubu hafi trɔna va ɖea gbeƒã na ame siwo le nuto si me míeda xɔdɔmeʋua ɖo va yi la me.\nMíeyi aƒe siwo katã le Ireland Dukɔa ƒe anyieheɣedzeƒe gome ɖaɖe gbeƒã kuxi aɖeke manɔmee hema agbalẽvi 20,000 kple edzivɔwo, eye míetsɔa ame siwo tsɔ ɖe le eme la ƒe ŋkɔwo ɖona ɖe alɔdzedɔwɔƒe si le Britain. Dzidzɔ ka gbegbee nye esi be Ðasefo alafa geɖe le nuto ma me fifia!\nMÍETRƆ VA ENGLAND, EYE EMEGBE WOÐO MÍ ÐE SCOTLAND\nƔeyiɣi aɖe megbe la, wode dɔ asi na mí le London ƒe anyiehe gome. Eye Kwasiɖa ʋɛ aɖewo megbe la, alɔdzedɔwɔƒe si le Britain la ƒo ka na Arthur hebia tso esi be wòadze nutome sue dzikpɔkpɔdɔa gɔme le ŋkeke si kplɔe ɖo dzi! Esi wona hehee kwasiɖa ɖeka vɔ la, míezɔ mɔ yi nutome sue si wode asi na mí le Scotland la me. Ɣeyiɣi boo menɔ Arthur si be wòatsɔ adzra ɖo ɖe eƒe nuƒoawo ŋu o, ke hã, ale si wòtsɔa dzo ɖe Yehowa subɔsubɔ ŋu kuxi ka kee wòɖado goe o la nye dzideƒo gã aɖe nam. Míekpɔ dzidzɔ geɖe le míaƒe nutome sue dzikpɔkpɔdɔa me. Hafi míadze dɔ sia gɔme la, míewɔ dɔ le anyigbamama saɖeagawo me ƒe geɖe, eye fifia, yayra gã aɖee wònye na mí be míele subɔsubɔm le nɔvi geɖewo dome.\nEsi wokpe Arthur be wòava de Gilead Sukua ɣleti ewo le ƒe 1962 me la, nyametsotso gã aɖe dze ŋgɔ mí. Míetso nya me be togbɔ be nye ɖeka koe atsi anyi hã, anyo be Arthur nade sukua. Esi wònye be nye ɖeka koe susɔ azɔ ta la, wona metrɔ yi Hemsworth ɖawɔ mɔɖela vevi ƒe dɔa le afi ma. Esi Arthur trɔ gbɔ ƒe ɖeka megbe la, wode dɔ asi na mí be míawɔ nutome gã dzikpɔkpɔdɔa eye míewɔ dɔ le Scotland bliboa kple England ƒe dziehe kpakple Northern Ireland.\nWODE DƆ BUBU ASI NA MÍ LE IRELAND\nLe ƒe 1964 me la, wogade dɔ bubu aɖe asi na Arthur be wòanye alɔdze dzikpɔla le Ireland Dukɔa me. Míekpɔ dzidzɔ geɖe le dzikpɔla mɔzɔla ƒe dɔa me, eya ta le gɔmedzedzea me la, míaƒe dɔdeasi yeyea na metsi mavo vevie. Gake fifia, mekpɔe be mɔnukpɔkpɔ gã aɖee wònye nam be mesubɔ le Betel. Mexɔe se be ne èlɔ̃ xɔ dɔ aɖe si medzɔ dzi na wò tututu o gɔ̃ hã, Yehowa ayra wò godoo. Dɔ siwo mewɔ le Betel la ƒe ɖewoe nye ɔfisdɔwo, agbalẽwo ɖoɖo, nuɖaɖa kple xɔwo me dzadzra ɖo. Esime míenɔ alɔdzedɔwɔƒea la, míewɔ nutome gã dzikpɔkpɔdɔa hã ɣeyiɣi aɖe eye esia na míedo go nɔvi geɖewo le dukɔ bliboa me. Dɔ sia kple ŋgɔyiyi si míaƒe Biblia nusrɔ̃viwo wɔ le nyateƒea me la wɔe be mía kple nɔviwo dome va le kplikplikpli le Ireland dukɔa me. Yayra ka gbegbee nye esi!\nTƆTRƆ ÐEDZESI AÐE LE TEOKRASI ƑE ŊUTINYA ME LE IRELAND\nDukɔwo dome takpekpe gbãtɔ si wowɔ le Ireland lae nye esi wowɔ le Dublin le ƒe 1965 me. * Togbɔ be wotsi tsitre ɖe mía ŋu le goawo katã me hã la, takpekpea kpɔ dzidzedze ale gbegbe. Vavalawo katã ƒe xexlẽmee nye 3,948, eye ame 65 xɔ nyɔnyrɔ. Woŋlɔ akpedalɛta na ame siwo katã xɔ vavala 3,500 siwo tso duta ɖe wo ƒeme la dometɔ ɖe sia ɖe. Ame siwo xɔ amedzroawo ɖe woƒe aƒewo me hã ƒo nu nyui tso wo ŋu. Tɔtrɔ ɖedzesi aɖee esia nye le Ireland ƒe ŋutinya me.\nArthur le gbe dom na Nɔviŋutsu Nathan Knorr esime wòva le takpekpea ta le ƒe 1965 me\nArthur le Nye “Agbalẽ si Nye Biblia Ŋutinyawo” ɖem ɖe go le Gaelikgbe me le ƒe 1983 me\nLe ƒe 1966 me la, alɔdzedɔwɔƒe si nɔ Dublin lae va nɔ dɔa dzi kpɔm le dziehe kple anyiehe Ireland siaa—esia to vovo sãsãsã na mama si nɔ dunyahehe kple subɔsubɔ nyawo me le ƒukpo ma dzi. Edzɔ dzi na mí be míekpɔ eteƒe Katolikotɔ gbogbo aɖewo va xɔ nyateƒea hesubɔ aduadu kple nɔvi siwo nye Protestanttɔwo tsã.\nLe ƒe 2011 me la, nuwo trɔ kura le míaƒe agbe me esi wotsɔ dɔ siwo alɔdzedɔwɔƒe si nɔ Ireland wɔna la de Britain Alɔdzedɔwɔƒea ƒe dzikpɔkpɔ te, si wɔe be wode dɔ asi na mí le London Betel. Tɔtrɔ yeye sia va esime meva te dzitsitsi ɖe Arthur ƒe lãmesẽ ŋu. Wokpɔe be dɔléle aɖe si woyɔna be Parkinson ƒe dɔléle la nɔ fu ɖem nɛ. Le May 20, 2015 dzi la, srɔ̃nye si nye nye zɔhɛ ƒe 66 sɔŋ la ku.\nLe ƒe ʋɛ siwo va yi me la, nye dzi gbã gudugudu, nu te ɖe dzinye, eye mexa nu vevie. Esime Arthur nɔ agbe la, eyae kpena ɖe ŋunye. Mesusunɛ ŋutɔ! Gake ne èle nɔnɔme sia tɔgbi me tom la, àte ɖe Yehowa ŋu kplikplikpli. Esi meva nya ale si gbegbe amewo lɔ̃ Arthur la, ewɔ dɔ ɖe dzinye ŋutɔ. Nɔvi siwo le Ireland, Britain kple Amerika gɔ̃ hã ŋlɔ lɛtawo ɖo ɖem. Lɛta siawo, kple Arthur nɔviŋutsu Dennis kple srɔ̃a, Mavis, kpakple tasiyɔvinye siwo nye Ruth kple Judy ƒe dzideƒonyawo fa akɔ nam wu gbɔgblɔ.\nMawunyakpukpui aɖe si de dzi ƒo nam ŋutɔe nye Yesaya 30:18. Afi ma gblɔ be: “Yehowa anɔ lalam dzigbɔɖitɔe be yeave mia nu, eye wòatso be yeakpɔ nublanui na mi. Elabena Yehowa nye Mawu si drɔ̃a ʋɔnu dzɔdzɔe. Dzidzɔtɔwoe nye ame siwo katã kpɔa esinu.” Akɔfafa gã aɖee wònye nam be Yehowa le lalam dzigbɔɖitɔe be yeaɖɔ nuwo ɖo eye yeana dɔ dodzidzɔnamewo mí le xexe yeyea me.\nNe metrɔ kpɔ megbe la, mekpɔa ale si gbegbe Yehowa fia mɔ dɔa le Ireland heyra ɖe edzi! Mese le ɖokuinye me be mɔnukpɔkpɔ gã aɖee wònye nam be mewɔ akpa sue aɖe le nya nyuia dodo ɖe ŋgɔ me le dukɔ ma me. Ðikeke aɖeke mele eme o be, ne míewɔ nu si Yehowa bia tso mía si la, ayra mí godoo!\n^ mm. 12 Kpɔ Yehowa Ðasefowo ƒe Ƒegbalẽ, ƒe 1988 tɔ, axa 101-102.\n^ mm. 22 Kpɔ Yehowa Ðasefowo ƒe Ƒegbalẽ, ƒe 1988 tɔ, axa 109-112.


Ne Viwò Bia Nya Wò Tso Ku Ŋu | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Quechua (Ayacucho) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nViwò si xɔ ƒe ade bia wò be: “Ta, wò hã ègbɔna kuku gea?” Nyabiasea wɔ nuku na wò eye nèbia ɖokuiwò be: ‘Ðe vinyea tsi ase nya sia gɔmea? Aleke maɖe nu me nɛ tso ku ŋu?’\nÐeviwo bua tame tso ku ŋu. Ne wole fefem la, wo dometɔ aɖewo wɔa aye be yewoku gɔ̃ hã. Eya ta mele be nàƒo asa na nuƒoƒo tso ku ŋu na viwòa o, eye ne ebia nya aɖe wò tso ku ŋu la, lɔ̃ faa nàɖe eme nɛ. Ne èƒoa nu tso ku ŋu na viwòa ɣeaɖewoɣi la, awɔe be mavɔ̃ agbɔ eme ne miaƒe ame vevi aɖe ku o.\nNuƒoƒo tso ku ŋu mana viwò navɔ̃ agbɔ eme o. Ke boŋ aɖe eƒe vɔvɔ̃a dzi akpɔtɔ. Ke hã ehiã be nàɖɔ eƒe susu ɖo le nanewo gome. Le kpɔɖeŋu me, numekula aɖewo gblɔna be ɖevi siwo mekpɔ xɔ ƒe ade haɖe o la dometɔ geɖe bunɛ be ame ate ŋu aku agafɔ enumake. Ne ɖeviwo le fefem la, wo dometɔ aɖewo kua ayeku, eye kaka nàkpɔ la, woawoe nye ema gafɔ.\nGake ne ɖeviawo va tsi vie wu la, wova nɔa tame bum tso ku ŋu vevie, esiae wɔnɛ be wonɔa nya geɖewo biam, wotsia dzi eye wovɔ̃na gɔ̃ hã, vevietɔ ne woƒe ame vevi aɖe ku. Eya ta ele vevie be miadzro nu me tso ku ŋu kpli wo. Susuŋutinunyala Marion Haza gblɔ be: “Ne viwòa se le eɖokui me be mèlɔ̃na ɖoa dze tso ku ŋu na ye o la, atsi dzi vevie ne ele tame bum tso ku ŋu.”\nMehiã be nàtsi dzi fũu ɖe nya si nàgblɔ nɛ ŋuti o. Le numekuku aɖe nu la, nu si ko ɖeviwo “dinae nye be woagblɔ nyateƒea na yewo tufafatɔe.” Nyae be ɖeviwo mebiaa nya ne womesu te na ŋuɖoɖoa sese o.\nWɔ mɔnukpɔkpɔ siwo aʋu ɖi ŋu dɔ nàƒo nu tso ku ŋu nɛ. Ne viwòa kpɔ xevi kuku aɖe le mɔ to alo miaƒe aƒemelã aɖe ku la, àte ŋu abia nya bɔbɔe aɖewoe siwo ana wòagblɔ eƒe susu. Le kpɔɖeŋu me, àte ŋu abiae be: “Ðe lã kukua le fu kpema? Ðe vuvɔ le ewɔma? Ðe dɔ le ewuma? Aleke nàwɔ anya be ame alo lã aɖe ku?”—Biblia ƒe mɔfiame: Nyagblɔla 3:1, 7.\nMègaɣla nyateƒea ɖee o. Ne miaƒe ame nyanyɛ alo ƒometɔ aɖe ku la, mègade ba mo na nyaa agblɔ be, “Eyi nugbe” o. Viwòa asusui vodadatɔe be ame si ku la agatrɔ agbɔ kpuie. Ke boŋ zã nya siwo gɔme sese le bɔbɔe nàtsɔ aɖe nu me nɛ. Àte ŋu agblɔ nɛ be: “Esi mama kua, eƒe ŋutilã megale dɔ wɔm o. Mímagate ŋu aɖo dze kplii o, gake míate ŋu anɔ ŋku ɖom edzi.”—Biblia ƒe mɔfiame: Efesotɔwo 4:25.\nEsi ɖeviwo susunɛ be ne wole nu ƒom tso ku ŋu la ɖe wokuna ta la, ka ɖe edzi nɛ be naneke mele ewɔ ge o\nKa ɖe edzi nɛ be menye eƒe vodadae o. Ate ŋu asusui be yee wɔ nane alo yee susu nane tae amea ku. Esi nàgblɔ ko be menye egbɔ wòtso be amea ku o teƒe la, àte ŋu abiae be: “Nu kae na nèsusui be wò vodadae?” Ðo to nyuie nàse eƒe nyawo, eye mègada eƒe nyawo ɖe anyi o. Esi ɖeviwo susunɛ be ne wole nu ƒom tso ku ŋu la ɖe wokuna ta la, ka ɖe edzi nɛ be naneke mele ewɔ ge o.\nNa viwòa nagblɔ eƒe susu. Miɖo dze tso miaƒe ame vevi siwo ku, siwo dometɔ aɖewo nye miaƒe ƒometɔ siwo viwòa mekpɔ kpɔ o, la ŋu. Àte ŋu agblɔ nu nyui siwo mia tasi, nyrui, mama alo tɔgbui aɖe wɔ kpɔ la nɛ, eye miagblɔ nu ɖikokoe aɖe si amea wɔ kpɔ hã nɛ. Ne mieƒoa nu tso ame siawo tɔgbi ŋu la, akpe ɖe viwòa ŋu wòakpɔe be mele be yeaƒo asa na wo ŋu bubu alo nuƒoƒo tso wo ŋu o. Gake mègazi viwòa dzi be wòaƒo nu kokoko o. Àte ŋu ado nyaa ɖa ɣebubuɣi si nèkpɔ be asɔ wu.—Biblia ƒe mɔfiame: Lododowo 20:5.\nAgbalẽ si nye Srɔ̃ Nu tso Nufiala Gã la Gbɔ ƒe ta 34 kple 35 ate ŋu akpe ɖe viwòwo ŋu woasrɔ̃ nu tso nya si Biblia gblɔ tso ku ŋu la ŋu. Ele AGBALẼWO > AGBALẼWO KPLE AGBALẼ GBADZAWO\n“Ðoɖoeziɣi li, eye nuƒoɣi li.”—Nyagblɔla 3:1, 7.\n“Ame sia ame neto nyateƒe.”—Efesotɔwo 4:25.\n“Ŋutsu ƒe tameɖoɖo ɖe dzi me le abe tɔ goglo ene, ke nugɔmesela dunɛ.”—Lododowo 20:5.\nNYA VEVI SIWO NÀTE ŊU AGBLƆ NƐ\nNe miaƒe ame vevi aɖe ku la, àte ŋu akpe ɖe viwòa ŋu wòase nya siwo gbɔna la gɔme nyuie ale be vɔvɔ̃ nagaɖoe agbɔ eme o:\nKa ɖe edzi nɛ be eya hã maku o.\nGblɔ nɛ be ne nane dzɔ ɖe ye dzi la, matsi asi o, yeƒe ƒometɔwo li akpe ɖe eŋu.\nNe ame ku la, megale fu kpem o.\nGblɔ nɛ be yewoanɔ ŋku ɖom ame si ku la dzi. Àte ŋu agblɔ be: “Mímagate ŋu akpɔ mama o, gake àte ŋu anɔ ŋku ɖom edzi.”\nMègasusu be ne meɖe nya sia me na viwòa o lae ana wòaɖe dzi ɖi o. Ðe wòana wòava nɔ nu tramatramawo susum boŋ.\nVihehe Srɔ̃ɖeɖe Kple Ƒomegbenɔnɔ Tenɔnɔ Ðe Nya Vɔ̃wo Nu Ŋutifafa Kple Dzidzɔkpɔkpɔ\nƉoe Ɖe Amewo Ɖoe Ɖe Amewo Ne Viwò Bia Nya Wò Tso Ku Ŋu\nDo Dzi Ne Wò Ame Aɖe Ku


Psalmowo 37 - Holy Bible [Ewe Bible 1913] - (Psa 37)\nDawid tɔ. Ɖzi megaku wò le nu vlo wɔlawo ŋu o, eye megaʋã ŋu ɖe amesiwo wɔ nu tovo la ŋu o!\nElabena woasi wo xoxoxo abe gbe ene, eye woayrɔ abe aŋgba ene.\nƉo ŋu ɖe Yehowa ŋu, eye nawɔ nyuie! Nɔ anyigba dzi, eye naɖi anukware!\nYehowa ƒe nu nenyo ŋuwò, eye wòana nusi wò dzi di la wò.\nTsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe.\nAhe wò dzɔdzɔenyenye ɖe go abe kekeli ene, kple wò nya dzɔdzɔe ɖe go abe ŋɖɔkutsu ene.\nZi kpi na Yehowa kpoo, eye nakpɔ esinu! Dzi megaku wò ɖe amesi ƒe mɔwo dzea dzi nɛ, kple ŋutsu, si nye ayetɔ la ŋu o!\nWò dɔmedzoe nu nefa, eye nadzudzɔ dzikudodo; dzi megaku wò o, elabena nu vɔ̃ɖi ko nayi wɔwɔ ge!\nElabena woatsrɔ̃ ame vlowo, ke amesiwo kpɔa mɔ na Yehowa la, woanyi anyigba la dome.\nEkpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe eleƒe la, màgakpɔe o.\nKe eme ɖihiãwo enyi anyigba la dome, eye dzi adzɔ wo ɖe ŋutifafa gbogbo la ŋuti.\nAme vɔ̃ɖi ɖoa vɔ̃ ɖe ame dzɔdzɔe la ŋu, eye wòɖua aɖukli ɖe eŋu.\nAƒetɔ la le ekom, elabena ekpɔ be, eƒe ŋkeke li gbɔna.\nAme vɔ̃ɖiwo di yi, eye wova woƒe da me, ne woaxlã hiãtɔwo kple ame dahewo ɖe anyi, eye woawu amesiwo ƒe zɔzɔme to mɔ ɖeka la.\nKe woƒe yi aƒo ɖe woawo ŋutɔ ƒe dzi, eye woƒe da aŋe.\nNu ʋee, si le ame dzɔdzɔewo si la, nyo wu ame vɔ̃ɖi geɖewo ƒe nu gbogboawo.\nElabena ame vɔ̃ɖiwo ƒe alɔ aŋe, ke Yehowa léa ame dzɔdzɔewo ɖe le.\nElabena Yehowa nya ame maɖifɔwo ƒe ŋkeke, eye woƒe domenyinu anɔ anyi tegbee.\nŊu makpa wo le ŋkeke vɔ̃wo dzi o, eye woaɖi ƒo le dɔŋɔli.\nElabena ame vɔ̃ɖiwo atsrɔ̃, eye Yehowa ƒe ketɔwo nu ayi abe lãnyiƒe ƒe atsyɔ̃ɖoɖo ene; wo nu ayi abe dzudzɔ ene.\nAme vɔ̃ɖi la doa nugbana, eye mexenɛ o; ke ame dzɔdzɔe la vea ame nu, eye wonae nu ame.\nElabena amesiwo wòyra la, woanyi anyigba la dome, ke woatsrɔ̃ amesiwo wòƒo fi de la.\nYehowa lia ke ŋutsu ƒe afɔɖeɖe, nenye be, eƒe mɔwo dze eŋu.\nNe edze anyi la, made baba ɖe anyi o, elabena Yehowa léa eƒe asi ɖe te.\nMeno ɖevime tsã, eye azɔ metsi, ke nyemekpɔ be, wogblẽ eme dzɔdzɔe ɖi, eye viawo ɖo abologbe kpɔ o.\nEvea ame nu ɣesiaɣi, eye wòdoa nugbana, eye viawo zua yayra.\nTsri vɔ̃, eye nawɔ nyui, ekema ànɔ anyi tegbee.\nElabena Yehowa laa nya dzɔdzɔe, eye megblẽa eƒe mawumemewo ɖi o; akpɔ wo ta tegbee, ke woatsrɔ̃ ame vɔ̃ɖiwo ƒe viwo.\nAme dzɔdzɔewo anyi anyigba la dome, eye woanɔ edzi tegbee.\nNunya le ame dzɔdzɔe la nu, eye eƒe aɖe gblɔa nya dzɔdzɔe.\nEƒe Mawu ƒe se la le eƒe dzi me, eye eƒe afɔɖeɖe meʋãna o.\nAme vɔ̃ɖi la ɖe xa di na ame dzɔdzɔe la, eye wòdi be, yeawui.\nKe Yehowa megblẽe ɖe esi me o, eye ne wodrɔ̃ ʋɔnui la, mebua fɔe o.\nKpɔ mɔ na Yehowa, eye nalé ŋku ɖe eƒe mɔwo ŋu, ekema ado wò ɖe dzi, ne nanyi anyigba la dome, eye ne woatsrɔ̃ ame vɔ̃ɖiwo la, àkpɔ eteƒe.\nMekpɔ ame vɔ̃ɖia ɖe le ɖadzra ɖam, eye wòvu eɖokui ɖranyi abe ati dodo, si vu ke la ene.\nMete eŋu yi, eye kpɔ ɖa, megali o; medii, eye nyemekpɔe o.\nLé ŋku ɖe eme maɖifɔ la ŋu, eye nakpɔ ame dzɔdzɔe la ɖa, elabena dzidzimeviwo le ŋutifafame la si.\nWoatsrɔ̃ dzidalawo katã, eye woatsrɔ̃ ame vɔ̃ɖiwo ƒe dzidzimeviwo.\nKe dzɔdzɔewo ƒe xɔname tso Yehowa gbɔ, eya nye sitsoƒe na wo le hiãɣi me.\nYehowa dea wo dzi, eye wòɖea wo, eɖea wo tso ame vɔ̃ɖiwo si me, eye wòxɔna na wo, elabena wosinɛ tsona.